EL Επίσημη Εφημερίδα της Ευρωπαϊκής Ένωσης L 155/23

ΑΠΌΦΑΣΗ (ΕΕ) 2017/1021 ΤΗΣ ΕΠΙΤΡΟΠΉΣ

της 10ης Ιανουαρίου 2017

σχετικά με την κρατική ενίσχυση SA.44727 2016/C (πρώην 2016/N) την οποία η Γαλλία προτίθεται να χορηγήσει στον όμιλο Areva

[κοινοποιηθείσα υπό τον αριθμό C(2016) 9029]

(Το κείμενο στη γαλλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,

Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,

Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις διατάξεις των προαναφερθέντων άρθρων (1) και έλαβε υπόψη αυτές τις παρατηρήσεις,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Μετά από επαφές που προηγήθηκαν της κοινοποίησης, οι γαλλικές αρχές κοινοποίησαν, στις 29 Απριλίου 2016, στην Επιτροπή ενίσχυση αναδιάρθρωσης υπέρ του ομίλου Areva (εφεξής «όμιλος Areva») υπό μορφή εγγραφής του γαλλικού Δημοσίου σε δύο αυξήσεις κεφαλαίου. Κοινοποίησαν στην Επιτροπή συμπληρωματικές πληροφορίες με επιστολές της 27ης Μαΐου και της 6ης Ιουλίου 2016.

(2) Με επιστολή της 19ης Ιουλίου 2016, η Επιτροπή ανακοίνωσε στις γαλλικές αρχές την απόφασή της να κινήσει τη διαδικασία που προβλέπεται στο άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης (εφεξής «ΣΛΕΕ») για την εν λόγω ενίσχυση. Οι γαλλικές αρχές υπέβαλαν στην Επιτροπή τις παρατηρήσεις τους σχετικά με την εν λόγω απόφαση με επιστολή της 12ης Σεπτεμβρίου 2016.

(3) Η απόφαση της Επιτροπής να κινήσει τη διαδικασία (εφεξής «απόφαση για την κίνηση της διαδικασίας») δημοσιεύθηκε στην Επίσημη Εφημερίδα της Ευρωπαϊκής Ένωσης (2) στις 19 Αυγούστου 2016. Η Επιτροπή κάλεσε τους ενδιαφερόμενους τρίτους να υποβάλουν τις παρατηρήσεις τους σχετικά με την εν λόγω ενίσχυση.

(4) Η Επιτροπή έλαβε τις παρατηρήσεις για το εν λόγω θέμα εντός της ορισθείσας προθεσμίας από τα ακόλουθα ενδιαφερόμενα τρίτα μέρη: Urenco, Teollisuuden Voima Oyj (εφεξής, «TVO»), Siemens, Groupe Areva, καθώς και από έναν τρίτο ο οποίος επιθυμεί να μην αποκαλυφθεί η ταυτότητά του. Τις διαβίβασε στις γαλλικές αρχές παρέχοντάς τους τη δυνατότητα να τις σχολιάσουν και έλαβε τα σχόλιά τους με επιστολή της 18ης Οκτωβρίου 2016.

(5) Οι γαλλικές αρχές υπέβαλαν στην Επιτροπή ένα σύνολο συμπληρωματικών παρατηρήσεων στις 30 Νοεμβρίου και στη συνέχεια στις 7, 12, 21 και 22 Δεκεμβρίου 2016.

(6) Παράλληλα με τη διαδικασία που αφορά την ενίσχυση αναδιάρθρωσης, οι γαλλικές αρχές κοινοποίησαν στην Επιτροπή, στις 27 Ιουλίου 2016, ενίσχυση διάσωσης ύψους 3,3 δισεκατ. ευρώ υπό μορφή δύο δανείων στον όμιλο Areva: το ένα, ύψους 2 δισεκατ. ευρώ, χορηγήθηκε στη μητρική εταιρεία Areva SA (εφεξής «Areva SA»), και το άλλο, ύψους 1,3 δισεκατ. ευρώ, στην κατά 100 % θυγατρική της Nouvel Areva (εφεξής «Nouvel Areva») (3). Τα δάνεια αυτά προορίζονται να μετατραπούν σε κεφάλαιο αυτών των δύο εταιρειών κατά τις αυξήσεις κεφαλαίου που αποτελούν το αντικείμενο της παρούσας απόφασης. Για την κοινοποίηση της ενίσχυσης διάσωσης, η οποία καταχωρίστηκε με τον αριθμό SA.46077, θα εκδοθεί χωριστή απόφαση.

2. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ

2.1. Δικαιούχος και πλαίσιο χορήγησης της ενίσχυσης

2.1.1. Παρουσίαση του ομίλου Areva

(7) Ο όμιλος Areva είναι εισηγμένος στο χρηματιστήριο και ελέγχεται, άμεσα ή έμμεσα, από το γαλλικό κράτος κατά 86,52 %. Πράγματι, η μητρική εταιρεία, Areva SA, ανήκει άμεσα στο Δημόσιο κατά 28,83 %, και έμμεσα μέσω της Commissariat à l'Energie Atomique (εφεξής «CEA») και της Bpifrance Participations, οι οποίες κατέχουν αντίστοιχα το 54,37 % και το 3,32 % της Areva SA. Η Areva SA κατέχει τις διάφορες θυγατρικές του ομίλου Areva μέχρι του ύψους των ποσοστών ελέγχου που παρουσιάζονται στο γράφημα 2 κατωτέρω.

(8) Ο όμιλος Areva ασκεί στις αγορές πυρηνικής ενέργειας δραστηριότητες που καλύπτουν το σύνολο του κύκλου, μέσω τεσσάρων κλάδων δραστηριοτήτων: α) εξόρυξη (εξερεύνηση, ανάπτυξη, εκμετάλλευση και επαναδιευθέτηση εξορυκτικών έργων), που αντιπροσώπευε το 18 % του κύκλου εργασιών της το 2015· β) αρχική φάση του κύκλου του καυσίμου (μετατροπή και εμπλουτισμός του ουρανίου, σχεδιασμός και παραγωγή του πυρηνικού καυσίμου), που αντιπροσώπευε το 28 % του κύκλου εργασιών της το 2015· γ) τελική φάση του κύκλου του καυσίμου [επεξεργασία των πυρηνικών αποβλήτων και ανακύκλωση υπό μορφή καυσίμου «MOX» (4), υλικοτεχνική υποστήριξη, παροπλισμός και υπηρεσίες], που αντιπροσώπευε το 19 % του κύκλου εργασιών της το 2015· δ) αντιδραστήρες και συναφείς υπηρεσίες (σχεδιασμός, κατασκευή και συντήρηση πυρηνικών αντιδραστήρων, συμπεριλαμβανομένων των πυρηνικών αντιδραστήρων για την πρόωση πλοίων, και άλλες δευτερεύουσες δραστηριότητες όπως οι πυρηνικές μετρήσεις), που αντιπροσώπευαν το 34 % του κύκλου εργασιών της το 2015.

(9) Μια άλλη δραστηριότητα, ήσσονος σημασίας και υπό εξορθολογισμό, είναι οι ανανεώσιμες πηγές ενέργειας. Η δραστηριότητα αυτή αντιπροσώπευε ποσοστό μικρότερο του 1 % του κύκλου εργασιών του ομίλου το 2015.

(10) Σχηματικά, αυτοί οι τέσσερις κλάδοι αντιστοιχούν σε δύο μεγάλες δραστηριότητες κατά παράδοση διακριτές και συμπληρωματικές μεταξύ τους: i) τη διαχείριση του κύκλου των πυρηνικών υλών που περιλαμβάνει την εξόρυξη, την αρχική φάση και την τελική φάση· και ii) τη δραστηριότητα των αντιδραστήρων. Η πρώτη από αυτές τις δραστηριότητες αναπτύχθηκε από την Cogema και η δεύτερη από τη Framatome, πριν από τη συγχώνευση αυτών των δύο εταιρειών το 2001 και τη δημιουργία του ομίλου Areva. Σχήμα 1 Σχηματική παρουσίαση των δραστηριοτήτων του ομίλου Areva

(11) Η διάκριση ανάμεσα σε αυτές τις δύο μεγάλες ενότητες διατηρήθηκε στο οργανόγραμμα του ενοποιημένου ομίλου Areva, όπως αναπαρίσταται στο γράφημα αριθ. 2. Η δραστηριότητα των αντιδραστήρων ασκείται από τη θυγατρική Areva Nuclear Power («Areva NP») και την εταιρεία Société Technique pour l'Energie Atomique («Areva TA») όσον αφορά την πρόωση πλοίων, ενώ η δραστηριότητα του κύκλου του καυσίμου κατανέμεται μεταξύ της Areva Nuclear Cycle («Areva NC») για την αρχική και την τελική φάση του κύκλου, και της θυγατρικής «Areva Mines» για το εξορυκτικό σκέλος. Οι διατάξεις πυρηνικού καυσίμου, μολονότι συνδέονται με τον κύκλο των πυρηνικών υλικών, έχουν ανατεθεί την Areva NP, λόγω των ισχυρών συνεργειών ανάμεσα στον σχεδιασμό των διατάξεων καυσίμου και στον σχεδιασμό των αντιδραστήρων (5). Σχήμα 2 Σχηματοποιημένο οργανόγραμμα του ομίλου Areva στις 31 Δεκεμβρίου 2014

(12) Στις 31 Δεκεμβρίου 2015, ο όμιλος Areva απασχολούσε 39 537 άτομα. Το 2015, ο συνολικός κύκλος εργασιών του ανήλθε σε 8,2 δισεκατ. ευρώ έναντι 8,3 δισεκατ. ευρώ το 2014. Ωστόσο, κατ' εφαρμογή του προτύπου IFRS 5 για τις δραστηριότητες που προορίζονται να εκποιηθούν ή να εγκαταλειφθούν (6), ο δημοσιευθείς κύκλος εργασιών του ομίλου Areva ήταν 4,2 δισεκατ. ευρώ.

2.1.2. Δυσκολίες του ομίλου Areva

(13) Οι δυσκολίες που αντιμετώπισε ο όμιλος Areva οφείλονται κατά κύριο λόγο στις συνέπειες της δραστικής μεταβολής της κατάστασης της αγοράς πυρηνικής ενέργειας και στην υποβάθμιση της οικονομικής και χρηματοπιστωτικής κατάστασης από το 2008. Επιπλέον, ο όμιλος Areva υπέστη σημαντικές ζημίες σε μικρό αριθμό βιομηχανικών έργων. Τέλος, η κερδοφορία του αποδυναμώθηκε μετά από ορισμένες εξαγορές και την ανάπτυξη ορισμένων δραστηριοτήτων.

(14) Όσον αφορά το πρώτο σημείο, το ατύχημα της Φουκουσίμα το 2011 συνέβαλε σε ταχεία μεταστροφή της κατάστασης στις αγορές της πυρηνικής ενέργειας. Από εκείνη τη χρονική στιγμή, διακόπηκε η λειτουργία ορισμένων αντιδραστήρων και χώρες όπως η Γερμανία και η Ελβετία αποφάσισαν να εγκαταλείψουν την πυρηνική ενέργεια. Έργα για την κατασκευή νέων πυρηνικών σταθμών σε χώρες όπως η Κίνα αναβλήθηκαν επίσης. Κατά συνέπεια, αυτό επέφερε πλήγμα τόσο στις αγορές του καυσίμου όσο και στις αγορές των αντιδραστήρων, γεγονός που είχε ως αποτέλεσμα να επιδεινωθούν τα αποτελέσματα του ομίλου Areva.

(15) Η έλλειψη πηγών χρηματοδότησης μακροπρόθεσμα, συνέπεια της χρηματοπιστωτικής κρίσης του 2008 και των νέων κανόνων προληπτικής εποπτείας που ισχύουν, έκανε ακόμη δυσκολότερη τη χρηματοδότηση έργων έντασης κεφαλαίου, όπως οι πυρηνικοί σταθμοί ηλεκτροπαραγωγής.

(16) Τέλος, η συρρίκνωση της αγοράς και η συνακόλουθη πλεονάζουσα παραγωγική ικανότητα επήλθαν σε μια χρονική στιγμή που ο όμιλος Areva είχε αποφασίσει να πραγματοποιήσει επενδύσεις εκσυγχρονισμού και αντιμετώπιζε αύξηση των λειτουργικών του εξόδων. Η κατάσταση αυτή επηρέασε άμεσα τις ταμειακές ροές του και τον ανάγκασε να προσφύγει στον δανεισμό για να χρηματοδοτήσει τις βραχυπρόθεσμες δραστηριότητές του. Ταυτόχρονα, και δεδομένης της επιδείνωσης των προοπτικών της αγοράς, ο όμιλος Areva κατέφυγε σε απομειώσεις της αξίας των στοιχείων ενεργητικού του.

(17) Ως προς το δεύτερο στοιχείο, ο όμιλος Areva συσσώρευσε σημαντικές ζημίες σε ορισμένα βιομηχανικά έργα του, και κατά κύριο λόγο στην κατασκευή ενός πυρηνικού σταθμού τελευταίας γενιάς στο Olkiluoto της Φινλανδίας («το έργο OL3») για τον πελάτη TVO.

(18) Το έργο ανέλαβε μια κοινοπραξία (εφεξής «η Κοινοπραξία») αποτελούμενη το 2003 από τον όμιλο Areva, μέσω της Areva NP και της θυγατρικής της Areva GmbH (εφεξής «Areva GmbH»), και τη Siemens. Το εργοτάξιο συσσώρευσε καθυστέρηση περίπου εννέα ετών και επιπλέον έξοδα που αντιστοιχούν για τον όμιλο Areva σε τελική ζημία εκτιμώμενη σε 5,5 δισεκατ. ευρώ (7). Ο όμιλος Areva, μέσω της μητρικής εταιρείας Areva SA, εξέδωσε εγγύηση υποχρεώσεων υπέρ του πελάτη TVO, για την ισχύ και το πεδίο εφαρμογής της οποίας έχουν ζητηθεί διευκρινίσεις από τις γαλλικές αρχές.

(19) Το έργο OL3 αποτέλεσε αντικείμενο διαιτητικής διαδικασίας για διαφορά μεταξύ της Κοινοπραξίας και της TVO και καθένα από τα δύο μέρη καταλόγιζε στο άλλο την ευθύνη για τις σημαντικές καθυστερήσεις και την υπέρβαση κόστους στο εργοτάξιο. Ο κάθε διάδικος απαιτεί από τον άλλο αποζημιώσεις αρκετών δισεκατομμυρίων ευρώ. […] (*1).

(20) Η Κοινοπραξία και η TVO είχαν ξεκινήσει τη διαπραγμάτευση συνολικής συμφωνίας για τον συμβατικό καθορισμό νέας προβλεπόμενης ημερομηνίας παράδοσης (8) […], τερματίζοντας τη διαιτητική διαδικασία για την επίλυση της διαφοράς […] (9). […].

(21) Οι γαλλικές αρχές παρουσίασαν επίσης αναλυτικά τις ζημίες σε σχέση με τα έργα RJH (Réacteur Jules Horowitz — υπό κατασκευή ερευνητικό έργο πυρηνικού αντιδραστήρα στο κέντρο CEA της Cadarache) και […] (αναβάθμιση του αντιδραστήρα […] του σταθμού […]), τα οποία ευθύνονται για ζημίες αρκετών εκατοντάδων εκατομμυρίων ευρώ μέχρι σήμερα.

(22) Τέλος, όσον αφορά το τρίτο σημείο, η οικονομική κατάσταση του ομίλου Areva επιδεινώθηκε μετά από εξαγορές και μη αποδοτικά αναπτυξιακά έργα, ιδίως στον εξορυκτικό τομέα (εξαγορά της εταιρείας Uramin που προκάλεσε ζημία περίπου […] ευρώ) και σε ανανεώσιμες πηγές ενέργειας.

(23) Για όλους τους ανωτέρω λόγους, ο όμιλος Areva σημείωσε σημαντικές ζημίες το ύψος των οποίων υπολογίζεται ότι υπερβαίνει τα 9 δισεκατ. ευρώ από το 2011 έως το 2015. Για τη χρηματοδότηση αυτών των ζημιών και των επενδύσεων που είναι αναγκαίες για τον εκσυγχρονισμό του βιομηχανικού του κορμού (10), ο όμιλος Areva προσέφυγε και στον τραπεζικό δανεισμό (εφεξής «τραπεζικά δάνεια») και στις κεφαλαιαγορές (εφεξής «ομολογιακό δάνειο»). Μετά την έκδοση νέων τραπεζικών πιστώσεων στις αρχές του 2016, το χρέος του ανήλθε στις 5 Ιανουαρίου 2016 σε 9,4 δισεκατ. ευρώ (11), εκ των οποίων τα 6,0 δισεκατ. σε ομολογιακά δάνεια.

(24) Όσον αφορά τις προοπτικές κερδοφορίας του ομίλου Areva, η διάρθρωση του κεφαλαίου του δεν του επιτρέπει να εξυπηρετήσει τα χρέη του και, για τον λόγο αυτό, οι γαλλικές αρχές έθεσαν σε εφαρμογή από κοινού με τον όμιλο Areva μια ριζική αναδιάρθρωσή του.

2.2. Σχέδιο αναδιάρθρωσης του ομίλου Areva

(25) Οι γαλλικές αρχές υπέβαλαν στην κοινοποίησή τους της 29ης Απριλίου 2016 σχέδιο αναδιάρθρωσης που καλύπτει την περίοδο από τον Νοέμβριο του 2014 έως τον Δεκέμβριο του 2019 (εφεξής «περίοδος αναδιάρθρωσης») και αποσκοπεί στην αποκατάσταση της ανταγωνιστικότητας του ομίλου Areva και την εξυγίανση της χρηματοοικονομικής του διάρθρωσης. Το εν λόγω σχέδιο προβλέπει ότι ο όμιλος Areva θα επικεντρωθεί εκ νέου στις δραστηριότητες του κύκλου των πυρηνικών υλικών. Συνδυάζεται με βιομηχανική αναδιάρθρωση, μέσω σχεδίου επιδόσεων και ανταγωνιστικότητας που αποσκοπεί στην εξοικονόμηση δαπανών ύψους περίπου 500 εκατ. ευρώ ετησίως μέχρι το 2018 για τις ασκούμενες δραστηριότητες. Συνοδεύεται επίσης με σημαντική χρηματοοικονομική αναδιάρθρωση, ιδίως με ανακεφαλαιοποίηση του ομίλου Areva.

2.2.1. Η εκ νέου επικέντρωση στις δραστηριότητες του κύκλου του καυσίμου

(26) Η εκ νέου επικέντρωση στις δραστηριότητες του κύκλου των πυρηνικών υλικών βασίζεται i) στην εκποίηση άλλων δραστηριοτήτων του ομίλου Areva· ii) στη δημιουργία της νέας νομικής οντότητας Nouvel Areva για την υποδοχή των δραστηριοτήτων του κύκλου του καυσίμου· και iii) στον διαχωρισμό ορισμένων υφιστάμενων στοιχείων παθητικού στο εσωτερικό της μητρικής εταιρείας Areva SA.

2.2.1.1. Οι πραγματοποιηθείσες ή προβλεπόμενες εκποιήσεις από τον όμιλο Areva

(27) Αφορούν τις ακόλουθες θυγατρικές και δραστηριότητες: α) Τις δραστηριότητες που κατέχει σήμερα η Areva NP, θυγατρική κατά 100 % της Areva SA. β) Την Areva TA, που κατέχει άμεσα ή έμμεσα η Areva SA κατά 83,58 %. Λόγω του ευαίσθητου χαρακτήρα των δραστηριοτήτων της Areva TA στον τομέα της πρόωσης με πυρηνική ενέργεια, τα μερίδια του ομίλου Areva στην εταιρεία μεταβιβάζονται σε κοινοπραξία μετόχων του Δημοσίου (στο γαλλικό κράτος, στη CEA και τη γαλλική επιχείρηση του αμυντικού τομέα DCNS). Η σύμβαση μεταβίβασης υπεγράφη από τα συμβαλλόμενα μέρη στις 15 Δεκεμβρίου 2016. Η Areva TA μεταβιβάζεται χωρίς τη θυγατρική της Elta, η οποία εκποιείται χωριστά. γ) Την Canberra, το 100 % των μετοχών της οποίας ανήκει στην Areva: η εκποίηση αυτής της θυγατρικής ισχύει από την 1η Ιουλίου 2016. δ) Άλλες εκποιήσεις ήσσονος σημασίας, όπως η θυγατρική Elta (που ανήκει κατά 66 % στην Areva TA και κατά 34 % στην Areva SA) η οποία ειδικεύεται στα ηλεκτρονικά συστήματα της αεροδιαστημικής βιομηχανίας, […].

(28) Εξάλλου, ο όμιλος Areva προτίθεται να εγκαταλείψει βραχυπρόθεσμα και μεσοπρόθεσμα πρακτικά όλες τις δραστηριότητες στους τομείς των ανανεώσιμων πηγών ενέργειας και αποθήκευσης ενέργειας. Η εταιρεία Adwen, που ειδικεύεται στη θαλάσσια αιολική ενέργεια, πρόκειται να εκποιηθεί στον ισπανικό όμιλο Gamesa. Στον τομέα της πλωτής αιολικής ενέργειας, […]. Στον τομέα της βιομάζας, […]. Στα συστήματα συγκέντρωσης ηλιακής ενέργειας, ο όμιλος Areva αποφάσισε το 2014 τη σταδιακή διακοπή των δραστηριοτήτων του μετά την εκτέλεση των τρεχόντων έργων. Τέλος, ο όμιλος Areva διατηρεί μειοψηφική συμμετοχή σε μια εταιρεία που αναπτύσσει τεχνολογίες ηλεκτρόλυσης για την αποθήκευση ενέργειας και μια μικρή δραστηριότητα έρευνας και ανάπτυξης στις μπαταρίες ροής και κυψέλες καυσίμου υδρογόνου.

(29) Η εκποίηση των δραστηριοτήτων που ασκούνται μέχρι σήμερα από την Areva NP πραγματοποιείται με ειδικούς τρόπους και υπόκειται σε ορισμένους όρους οι οποίοι περιγράφονται στη σύμβαση μεταβίβασης μετοχών («share purchase agreement», εφεξής «SpA») που υπεγράφη από την EDF και τον όμιλο Areva στις 15 Νοεμβρίου 2016.

(30) Αρχικά συμφωνήθηκε να θωρακιστεί η EDF έναντι ορισμένων κινδύνων που επί του παρόντος συνδέονται με την Areva NP. Οι κίνδυνοι αυτοί αφορούν κατά κύριο λόγο τη συνέχιση του έργου OL3, αλλά και ανωμαλίες που εντοπίστηκαν στους φακέλους παρακολούθησης της κατασκευής εξοπλισμών από την Areva NP στις εγκαταστάσεις Le Creusot, Jeumont και Saint-Marcel (εφεξής «οι συμβάσεις κατασκευαστικών στοιχείων»). Για τον σκοπό αυτό, η Areva και η EDF επέλεξαν να προσφύγουν σε μηχανισμό θυγατρικοποίησης («drop down») για την εκποίηση των κύριων δραστηριοτήτων της Areva NP σε μια νέα οντότητα (εφεξής, «Nouvel Areva NP») που θα μεταβιβαστεί στην EDF. Η παλαιά Areva NP, και μέσω αυτής η μητρική Areva SA, θα διατηρήσουν στο εσωτερικό τους τις δραστηριότητες που συνδέονται με την εκτέλεση της σύμβασης για το έργο OL3 […] (12).

(31) Στη συνέχεια, η πώληση θα πραγματοποιηθεί μόνο εφόσον εκπληρωθούν ορισμένοι όροι. Ένας από αυτούς είναι ότι […] το έργο Flamanville 3 δεν παρουσιάζει ανωμαλία που να αυξάνει σημαντικά τον προϋπολογισμό του έργου ή να προκαλεί μεγάλη καθυστέρηση στη συνέχισή του. […] δοχείο πίεσης αντιδραστήρα αποτελεί […] αντικείμενο ειδικού προγράμματος επικύρωσης μετά την ανακάλυψη, το 2014, ασύμβατων τιμών σε δοκιμές που πραγματοποιήθηκαν σε στοιχείο ανάλογο με αυτό του Flamanville 3, που οφείλονταν σε υψηλότερη από την αναμενόμενη συγκέντρωση άνθρακα (εφεξής «διαφορισμός άνθρακα»). Ο όμιλος Areva και η EDF έχουν προτείνει συμπληρωματικά μέτρα (εφεξής «πρόγραμμα αιτιολόγησης») με σκοπό την παροχή πρόσθετων εγγυήσεων για να αποδείξουν την αξιοπιστία και την ασφάλεια του δοχείου πίεσης, παρά το πρόβλημα του διαφορισμού άνθρακα. Οι προσαρμογές αυτές έχουν επικυρωθεί από την Αρχή πυρηνικής ασφάλειας (εφεξής «ASN») (13). Οι δοκιμές που περιλαμβάνονται στο πρόγραμμα αιτιολόγησης συνεχίστηκαν μέχρι το τέλος του έτους 2016. Ο όμιλος Areva και η EDF υπέβαλαν στις 16 Δεκεμβρίου 2016 στην ASN τελική έκθεση, η οποία προβλέπει προθεσμία 5 μηνών για την ανάλυση των αποτελεσμάτων και τη δημοσίευση των οριστικών συμπερασμάτων.

(32) Το αρχικό σχέδιο αναδιάρθρωσης προέβλεπε ότι η Nouvel Areva θα διατηρούσε στρατηγική συμμετοχή 15 % στη Nouvel Areva NP. Απαντώντας στις αμφιβολίες που διατύπωσε η Επιτροπή στο πλαίσιο της διεξοδικής της έρευνας, οι γαλλικές αρχές δεσμεύτηκαν για την πλήρη αποχώρηση του ομίλου Areva από τη δραστηριότητα των αντιδραστήρων, γεγονός το οποίο σημαίνει ότι η SA και η Nouvel Areva δεν θα έχουν πλέον καμία κεφαλαιακή σχέση με τη Nouvel Areva NP μετά το πέρας του σχεδίου αναδιάρθρωσης που κοινοποιήθηκε στην Επιτροπή.

2.2.1.2. Η θυγατρικοποίηση των δραστηριοτήτων του κύκλου πυρηνικών υλικών

(33) Ο όμιλος Areva σύστησε την εταιρεία Nouvel Areva, η οποία ανήκει σήμερα κατά 100 % στην Areva SA, για να συγκεντρώσει: α) το σύνολο των στοιχείων ενεργητικού του ομίλου Areva στον κύκλο των πυρηνικών υλικών για τις δραστηριότητες στους τομείς της εξόρυξης, της χημείας, του εμπλουτισμού, του παροπλισμού, της ανακύκλωσης και της τεχνολογίας του κύκλου του καυσίμου, περιλαμβανομένων των εταιρειών Areva NC και Areva Mines, εκτός από τα στοιχεία ενεργητικού προς εκποίηση· β) τις αποδόσεις των ομολόγων και το ενδοομιλικό χρέος.

(34) Στις 30 Αυγούστου 2016, υπεγράφη η σύμβαση μερικής εισφοράς στοιχείων ενεργητικού της Areva SA στη Nouvel Areva και στις 27 Σεπτεμβρίου 2016 συνάφθηκε η συμφωνία όλων των πιστωτών ομολόγων που μεταβιβάστηκαν στη Nouvel Areva. Η δημιουργία της Nouvel Areva εγκρίθηκε από την έκτακτη γενική συνέλευση των μετόχων της Areva SA στις 3 Νοεμβρίου 2016.

(35) Προβλέπεται αύξηση του κεφαλαίου αυτής της νέας οντότητας κατά 3 δισεκατ. ευρώ από το γαλλικό Δημόσιο και ορισμένους τρίτους επενδυτές. Το γαλλικό κράτος θα εισφέρει ποσό 2,5 δισεκατ. ευρώ και οι τρίτοι επενδυτές 500 εκατ. ευρώ. Οι μετοχές της Nouvel Areva αποτιμήθηκαν πριν από την πράξη σε 2 δισεκατ. ευρώ και το κεφάλαιο της εταιρείας θα κατέχεται, μετά την αύξηση κεφαλαίου, κατά την ακόλουθη σειρά μεγέθους: κατά 40 % από την Areva SA, 50 % άμεσα από το γαλλικό κράτος, και κατά 10 % από τους ιδιώτες επενδυτές.

2.2.1.3. Ο διαχωρισμός ορισμένων στοιχείων παθητικού του ομίλου Areva

(36) Το σχέδιο αναδιάρθρωσης προβλέπει ότι τους κινδύνους που συνδέονται με το έργο OL3 και […] θα τους επωμιστεί άμεσα, ή μέσω της Areva NP, η μητρική εταιρεία Areva SA. Επιπλέον, η Areva SA θα κρατήσει το τραπεζικό χρέος που ανέλαβε ο όμιλος Areva και θα αποποιηθεί όλες τις κύριες δραστηριότητές της μέσω των πράξεων εκποίησης της Nouvel Areva NP και της θυγατρικοποίησης των δραστηριοτήτων του κύκλου του καυσίμου.

2.2.2. Το σχέδιο επιδόσεων και ανταγωνιστικότητας

(37) Για τη βελτίωση της ανταγωνιστικότητάς του και των επιχειρησιακών επιδόσεων που θα έχουν επικεντρωθεί στον κύκλο του πυρηνικού καυσίμου, ο όμιλος Areva άρχισε να εφαρμόζει σχέδιο επιδόσεων και ανταγωνιστικότητας.

(38) Αυτό εκτιμάται ότι θα συμβάλει, μετά από σημαντικές προσπάθειες, στην εξοικονόμηση δαπανών ύψους 500 εκατ. ευρώ ετησίως στη Nouvel Areva.

(39) Το σχέδιο επιδόσεων και ανταγωνιστικότητας συναρθρώνεται γύρω από τέσσερις άξονες: i) την επιλεκτικότητα των αγορών· ii) τη βελτίωση του μηχανισμού πωλήσεων· iii) τη βελτίωση της παραγωγικότητας (ιδίως μέσω προγράμματος εθελούσιας αποχώρησης)· και iv) τον έλεγχο της εξέλιξης των αμοιβών. Τα πρώτα μέτρα ελήφθησαν το 2015 και η εφαρμογή του προγράμματος αναμένεται να επεκταθεί μέχρι το 2018.

2.2.3. Η χρηματοοικονομική αναδιάρθρωση

(40) Είναι επιβεβλημένη η αναδιάρθρωση της μόλις βιώσιμης χρηματοοικονομικής διάρθρωσης του ομίλου Areva.

(41) Τα έσοδα από την πώληση των διαφόρων θυγατρικών που απαριθμούνται στις αιτιολογικές σκέψεις 27 και 28 αποτελούν μια πρώτη πηγή χρηματοδότησης για τις ανάγκες ρευστότητας του ομίλου Areva.

(42) Ο όμιλος Areva κινητοποιεί επίσης ίδιες χρηματοδοτήσεις ύψους περίπου [0-2 δισεκατ.] ευρώ, που κατανέμονται μεταξύ της διαρθρωτικής μείωσης του κατώτατου ορίου ταμειακών διαθεσίμων του κατά [0-1 δισεκατ.] ευρώ και διαφόρων εκποιήσεων απαιτήσεων ύψους [0-1 δισεκατ.] ευρώ. Οι πράξεις αυτές περιγράφονται διεξοδικά κατωτέρω στην αιτιολογική σκέψη 321.

(43) Εντούτοις, οι πόροι αυτοί είναι ανεπαρκείς για την αντιμετώπιση του χρέους του ομίλου Areva. Οι γαλλικές αρχές έχουν υπολογίσει τις ανάγκες του ομίλου Areva σε ίδια κεφάλαια σε 5 δισεκατ. ευρώ. Το σχέδιο αναδιάρθρωσης του ομίλου Areva προβλέπει, συνεπώς, εισφορά κεφαλαίου 5 δισεκατ. ευρώ, ποσό που προορίζεται να κατανεμηθεί ως εξής: α) 3 δισεκατ. ευρώ στη Nouvel Areva, η εγγραφή στο οποίο θα πραγματοποιηθεί με τον τρόπο που περιγράφεται στην αιτιολογική σκέψη 35. Το ποσό αυτό υπολογίστηκε με βάση τη συνεκτίμηση δύο στόχων: αφενός, να εξασφαλιστούν οι ανάγκες ρευστότητας της Nouvel Areva μέχρι και το 2019 και, αφετέρου, να μπορέσει η Nouvel Areva να αποκτήσει ήδη από τη λήξη της περιόδου αναδιάρθρωσης δείκτες χρέους συμβατούς με ένα προφίλ κινδύνου «investment grade» (υψηλής επενδυτικής αξιολόγησης), ώστε να μπορέσει να αναχρηματοδοτηθεί στις αγορές […] (14). β) 2 δισεκατ. ευρώ στην Areva SA, εγγεγραμμένο εξολοκλήρου από το γαλλικό κράτος, με σκοπό να καλυφθεί το κόστος των υπολειπόμενων δραστηριοτήτων που διατηρούνται σε αυτή την οντότητα [δηλαδή κυρίως το κόστος του έργου OL3, […], και η αποπληρωμή του τραπεζικού χρέους του ομίλου Areva (15)].

2.3. Κοινοποιηθείσα ενίσχυση

(44) Στις 29 Απριλίου 2016, οι γαλλικές αρχές κοινοποίησαν, ως μία ενιαία ενίσχυση αναδιάρθρωσης, την προβλεφθείσα εγγραφή του γαλλικού κράτους στις αυξήσεις κεφαλαίου της Areva SA και της Nouvel Areva αντίστοιχα, συνολικού ύψους 4,5 δισεκατ. ευρώ. Προβλέπεται ότι η ενίσχυση αυτή θα χρηματοδοτηθεί από ίδιους πόρους του γαλλικού κράτους.

(45) Η συμβατότητα των ενισχύσεων αναδιάρθρωσης αναλύεται με βάση τις κατευθυντήριες γραμμές σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων (16) (εφεξής, οι «κατευθυντήριες γραμμές»). Μετά την προκαταρκτική εξέταση, η Επιτροπή διατύπωσε αμφιβολίες ως προς τη συμβατότητα αυτής της ενίσχυσης προς τις κατευθυντήριες γραμμές.

2.4. Περιγραφή των λόγων που οδήγησαν στην κίνηση της διαδικασίας

2.4.1. Αμφιβολίες ως προς το σχέδιο αποκατάστασης της μακροπρόθεσμης βιωσιμότητας του αναδιαρθρωμένου ομίλου Areva

(46) Η Επιτροπή εξέφρασε αμφιβολίες κατά πόσο οι παραδοχές στις οποίες βασίζεται το σχέδιο αποκατάστασης της μακροπρόθεσμης βιωσιμότητας του ομίλου Areva είναι ρεαλιστικές.

(47) Έτσι, η Επιτροπή διαπίστωσε ότι το σενάριο αναφοράς της Nouvel Areva δεν προσδιόριζε με σαφήνεια τον ενδεχόμενο αντίκτυπο των διαφόρων προβλεπόμενων εκποιήσεων στο πλαίσιο της αναδιάρθρωσης (με πρώτη την εκποίηση της Nouvel Areva NP) στις δραστηριότητες του κύκλου των πυρηνικών υλικών και στις απώλειες συνεργειών. Αυτό ήταν αντικρουόμενο με τον ισχυρισμό των γαλλικών αρχών ότι οι εν λόγω εκποιήσεις μείωναν την ανταγωνιστικότητα του αναδιαρθρωμένου ομίλου Areva και συνιστούσαν πραγματικά αντισταθμιστικά μέτρα.

(48) Η Επιτροπή διαπίστωσε επίσης ότι το δυσμενές σενάριο δεν υποστηριζόταν από ανάλυση ευαισθησίας που να αποδεικνύει και να αξιολογεί ιεραρχικά τους βασικούς παράγοντες κινδύνου που θα μπορούσαν να επηρεάσουν τον όμιλο Areva.

(49) Επιπλέον, η Επιτροπή δεν ήταν βέβαιη ότι θα μπορούσε να αποκατασταθεί η μακροπρόθεσμη βιωσιμότητα της Nouvel Areva με την προοπτική ενός δυσμενούς σεναρίου βάσει του οποίου το έλλειμμα χρηματοδότησης ανερχόταν σε […].

(50) Όσον αφορά την Areva SA, οι κοινοποιηθείσες από τις γαλλικές αρχές προβλέψεις χαρακτηρίζονταν ακόμη από υπερβολικά υψηλό βαθμό αβεβαιότητας που σχετιζόταν, μεταξύ άλλων, με τα στοιχεία του σεναρίου θυγατρικοποίησης.

2.4.2. Αμφιβολίες ως προς την αναλογικότητα του μέτρου

(51) Με βάση τα στοιχεία που κοινοποίησαν οι γαλλικές αρχές, η Επιτροπή συμπέρανε ότι κατά τα φαινόμενα τηρούνταν η αρχή της σωστής κατανομής των επιβαρύνσεων, με την επιφύλαξη, ωστόσο, ότι θα δίνονταν διευκρινίσεις σχετικά με τη μεταχείριση των υφιστάμενων μειοψηφούντων μετόχων.

(52) Αντιθέτως, η Επιτροπή διατύπωσε αμφιβολίες για την ίδια συμμετοχή του ομίλου Areva στο κόστος αναδιάρθρωσης. Με βάση τις προβλέψεις που υπέβαλαν οι γαλλικές αρχές, ο όμιλος Areva φαινόταν ότι ήταν ικανός να χρηματοδοτήσει ποσοστό άνω του 50 % του κόστους της αναδιάρθρωσής του. Εντούτοις, το άθροισμα αυτών των ίδιων συνεισφορών ανερχόταν σε [9-11 δισεκατ.] ευρώ, ποσό υψηλότερο από τις ανάγκες χρηματοδότησης που υπολογίζονται σε [8-9 δισεκατ.] ευρώ, χωρίς να αιτιολογηθεί αυτή η απόκλιση. Επιπλέον, ορισμένες πράξεις που θα δημιουργούσαν ίδια συμμετοχή, όπως οι διάφορες προβλεπόμενες εκποιήσεις ή η συνεισφορά τρίτων επενδυτών στην αύξηση κεφαλαίου της Nouvel Areva, ήταν ακόμη πολύ αβέβαιες για να μπορούν να χαρακτηριστούν ως συνεισφορές «πραγματικές και αποτελεσματικές».

2.4.3. Αμφιβολίες για τα μέτρα περιορισμού των στρεβλώσεων του ανταγωνισμού

(53) Η Επιτροπή αναγνώρισε ότι οι διάφορες εκποιήσεις, καθολικές ή μερικές, που πραγματοποίησε ο όμιλος Areva οδηγούσαν σε σημαντική μείωση του μεγέθους του —κατά 50 % περίπου, σε σχέση με τον ενοποιημένο κύκλο εργασιών ή τον αριθμό απασχολουμένων. Ωστόσο, ο αντίκτυπος αυτών των εκποιήσεων στον ανταγωνισμό δεν ήταν σαφής.

(54) Η Επιτροπή θεωρούσε ότι όλες οι εκποιήσεις δεν εντάσσονταν στο ίδιο σχέδιο. Η εκποίηση σχετικά μικρών θυγατρικών όπως η Areva TA ή η Canberra φαινόταν ασύμμετρη σε σχέση με το μέγεθος της προβλεπόμενης ενίσχυσης.

(55) Εκκρεμούσε, συνεπώς, η μερική εκποίηση της Nouvel Areva NP, το μέγεθος της οποίας αντιστοιχούσε στο μέγεθος της ενίσχυσης, αλλά αυτή δεν φαινόταν να αφορά άμεσα τις αγορές στις οποίες ο όμιλος Areva κατείχε σημαντική θέση μετά την αναδιάρθρωσή του. Η Επιτροπή είχε, συνεπώς, αμφιβολίες ως προς τις δύο παραδοχές που επέτρεπαν στις γαλλικές αρχές να ισχυρίζονται ότι το μέτρο ήταν προς όφελος του ανταγωνισμού: καταρχάς, ότι υπήρχαν ισχυρές συνέργειες ανάμεσα στη δραστηριότητα των αντιδραστήρων και τη δραστηριότητα του κύκλου του καυσίμου, το οποίο σημαίνει ότι η ύπαρξη ενός καθετοποιημένου ομίλου στις αγορές παρείχε πλεονέκτημα· δεύτερον, ο όμιλος Areva θα έπαυε να επωφελείται από αυτές τις συνέργειες με την εκποίηση της θυγατρικής του Nouvel Areva NP.

(56) Ειδικότερα όσον αφορά τη δεύτερη παραδοχή, η Επιτροπή επισήμανε ότι, βάσει του πρωτοκόλλου συμφωνίας που υπεγράφη στις 20 Ιουλίου 2015 από την EDF και τον όμιλο Areva, οι δύο όμιλοι φαινόταν ότι ανήγαγαν σε συμβατικό επίπεδο τις συνέργειες που υπήρχαν μέχρι τότε σε διαρθρωτικό επίπεδο.

(57) Γι' αυτούς τους διάφορους λόγους, η Επιτροπή είχε αμφιβολίες κατά πόσον η εκποίηση της Nouvel Areva NP θα επηρέαζε την ανταγωνιστική θέση του ομίλου Areva στις αγορές του μετά την αναδιάρθρωση και, κατ' επέκταση, ως προς την επάρκεια αυτού του διαρθρωτικού μέτρου.

(58) Εν κατακλείδι, η Επιτροπή εξεπλάγη από τη θέση των γαλλικών αρχών να αρνηθούν να αναλάβουν τη δέσμευση, όπως ορίζουν οι κατευθυντήριες γραμμές, να μη χρησιμοποιήσουν την ενίσχυση αναδιάρθρωσης για την απόκτηση συμμετοχών. Η Επιτροπή κάλεσε, συνεπώς, τις γαλλικές αρχές να περιλάβουν τέτοιες πράξεις στο σχέδιο αναδιάρθρωσης, σε περίπτωση που αυτές κρίνονταν απολύτως αναγκαίες για την αποκατάσταση της μακροπρόθεσμης βιωσιμότητας του ομίλου Areva.

3. ΠΑΡΑΤΗΡΗΣΕΙΣ ΕΝΔΙΑΦΕΡΟΜΕΝΩΝ ΤΡΙΤΩΝ

3.1. Ο όμιλος Areva

(59) Ο όμιλος Areva συμφωνεί πλήρως με τις απαντήσεις που έδωσαν οι γαλλικές αρχές στις 12 Σεπτεμβρίου 2016, στη σύνταξη των οποίων έλαβε μέρος.

(60) Όσον αφορά τις αμφιβολίες που διατύπωσε η Επιτροπή, ο όμιλος Areva υπογραμμίζει κατά κύριο λόγο τα ακόλουθα σημεία: α) ο όμιλος Areva εκφράζει την εμπιστοσύνη του στη μακροπρόθεσμη βιωσιμότητα του αναδιαρθρωμένου ομίλου Areva, που βασίζεται στην ύπαρξη εκσυγχρονισμένων βιομηχανικών στοιχείων ενεργητικού και την αναμενόμενη αύξηση της ζήτησης ενέργειας· β) η εκποίηση της Nouvel Areva NP στην EDF συνιστά επαρκές αντισταθμιστικό μέτρο. Θα πλήξει σημαντικά την ανταγωνιστικότητα του αναδιαρθρωμένου ομίλου Areva: εκτός από το ότι ο κύκλος εργασιών του θα μειωθεί κατά 50 %, η πράξη αυτή θα έχει ως αποτέλεσμα i) την αποχώρησή του από μεγάλο αριθμό αγορών (ιδίως της κατασκευής και της συντήρησης πυρηνικών αντιδραστήρων και της κατασκευής διατάξεων πυρηνικού καυσίμου)· και ii) απώλειες συνεργειών που συνδέονται κυρίως με την εξαφάνιση πηγών ενοποίησης των δαπανών (όπως στους τομείς του εμπορίου, των διατάξεων πυρηνικού καυσίμου, της έρευνας και ανάπτυξης και της μηχανολογίας)· γ) η απαγόρευση απόκτησης συμμετοχών δεν συνιστά κατάλληλο αντισταθμιστικό μέτρο. Η Areva θεωρεί ότι είναι πράγματι αναγκαίο να της επιτραπεί να πραγματοποιήσει […] το επόμενο διάστημα ή να δημιουργήσει εταιρικές σχέσεις.

(61) Ο όμιλος Areva τονίζει επίσης τη στρατηγική σημασία της ενίσχυσης αναδιάρθρωσης για τον πυρηνικό κλάδο και την ευρωπαϊκή οικονομία: φορέας άμεσης δημιουργίας θέσεων απασχόλησης, βασικός παράγοντας διατήρησης του πυρηνικού κλάδου που δραστηριοποιείται σε πολλά τμήματα της αλυσίδας αξίας αυτού του κλάδου, καθοριστικός παράγοντας για την καλή λειτουργία του στόλου των ευρωπαϊκών πυρηνικών σταθμών.

(62) Τέλος, ο όμιλος Areva υπογραμμίζει την ικανοποιητική πρόοδο του σχεδίου αναδιάρθρωσης με i) τις εκποιήσεις της Canberra (έχει ολοκληρωθεί) και της συμμετοχής του ομίλου Areva στην Adwen (ασκηθείσα προαίρεση)· και ii) την έγκριση από τους πιστωτές ομολόγων της μερικής εισφοράς στοιχείων ενεργητικού της Areva SA στη Nouvel Areva, καθώς και την ταυτόχρονη μεταβίβαση του ομολογιακού δανείου στη Nouvel Areva. Επιπλέον, η έγκριση του έργου Hinkley Point C προσφέρει ευνοϊκές προοπτικές ανάπτυξης για την καλή εξέλιξη αυτού του σχεδίου.

3.2. Urenco

(63) Η εταιρεία Urenco είναι ο καρπός πολιτικής συνεργασίας μεταξύ της Ομοσπονδιακής Δημοκρατίας της Γερμανίας, των Κάτω Χωρών και του Ηνωμένου Βασιλείου. Συστάθηκε το 1970 και δραστηριοποιείται κυρίως στην αγορά εμπλουτισμού του ουρανίου και κατέχει εργοστάσια στις τρεις χώρες καταγωγής του καθώς και στις Ηνωμένες Πολιτείες.

(64) Αφού παρουσίασε μια συνολική εικόνα της αξιακής αλυσίδας του κύκλου των πυρηνικών υλικών, η Urenco αναπτύσσει μια συλλογιστική σε τρία σημεία: καταρχάς, η υπό εξέταση ενίσχυση θα ενισχύσει σημαντικά τον όμιλο Areva· στη συνέχεια, το στρεβλωτικό αποτέλεσμα αυτής της ενίσχυσης θα γίνει ιδιαίτερα αισθητό στην αγορά του εμπλουτισμού, σε βάρος της Urenco και των άλλων ανταγωνιστών που δραστηριοποιούνται σε αυτή την αγορά· κατά συνέπεια, τα προτεινόμενα από τις γαλλικές αρχές μέτρα ανταγωνισμού είναι ανεπαρκή και πρέπει να ενισχυθούν.

(65) Όσον αφορά το πρώτο σημείο, η Urenco διαπιστώνει ότι το σχέδιο αναδιάρθρωσης δεν περιλαμβάνει μείωση της ικανότητας σε καμία δραστηριότητα του ομίλου Areva, παρά τις οικονομικές δυσκολίες του και την πλεονάζουσα ικανότητα που χαρακτηρίζει τις αγορές στις οποίες δραστηριοποιείται. Η Nouvel Areva θα συνεχίσει συνεπώς να κατέχει τα ίδια στοιχεία ενεργητικού όπως και στο παρελθόν στον κύκλο των πυρηνικών υλικών, το οποίο είναι εξαιρετικά ευνοϊκό για να διατηρήσει ισχυρή θέση σε αυτές τις αγορές.

(66) Αυτό γίνεται ακόμη περισσότερο πρόδηλο εφόσον η κρατική παρέμβαση συμβάλλει στην εξυγίανση του ισολογισμού των νεοσύστατων οντοτήτων και τη διαγραφή της προηγούμενης κακοδιαχείρισης. Με τον τρόπο αυτό, αποκαταστάθηκαν τα περιθώρια κινήσεων της Nouvel Areva NP και της Nouvel Areva, όσον αφορά τις νέες επενδύσεις, την πρόσβαση στη χρηματοδότηση και τη διαπραγματευτική ισχύ. Αντιθέτως, οι ανταγωνιστές της Nouvel Areva οφείλουν να επωμίζονται εξολοκλήρου το κόστος των προηγούμενων επενδύσεών τους και μπορούν να βασίζονται για την ανάπτυξή τους μόνο στα κέρδη τους.

(67) Όσον αφορά το δεύτερο σημείο, η Urenco θεωρεί ότι οι στρεβλώσεις του ανταγωνισμού θα είναι αισθητές διαρκώς στην αγορά του εμπλουτισμού, η οποία χαρακτηρίζεται από πλεονάζουσα ικανότητα και περιορισμένο αριθμό έργων υψηλής εντάσεως κεφαλαίου.

(68) Κατά την Urenco, η ικανότητα εμπλουτισμού σε παγκόσμιο επίπεδο είναι κατά πολύ υψηλότερη από τη ζήτηση […]. Αυτή η πλεονάζουσα ικανότητα καθίσταται ακόμη πιο ζημιογόνα, καθώς ένα μέρος της αύξησης της ζήτησης σημειώνεται σε χώρες όπως η Κίνα και η Ρωσία, οι οποίες είναι σε μεγάλο βαθμό κλειστές για τις δυτικές επιχειρήσεις. Όσον αφορά τη ζήτηση στην οποία έχουν πρόσβαση οι δυτικές επιχειρήσεις, το σύνολο των πυρηνικών σταθμών ηλεκτροπαραγωγής της EDF αποτελεί σημαντικό τμήμα αυτής και, για τον λόγο αυτό, είναι καθοριστικής σημασίας οι ενισχυμένες σχέσεις μεταξύ της EDF και του ομίλου Areva να μην περιορίζουν την πρόσβαση της Urenco στην EDF.

(69) Η εξεταζόμενη ενίσχυση επιτρέπει επιπλέον στον όμιλο Areva να διατηρήσει τη δραστηριότητά του στο καύσιμο MOX, παρότι το καύσιμο αυτό δεν είναι το ίδιο ανταγωνιστικό με το εμπλουτισμένο φυσικό ουράνιο. Χωρίς την κρατική ενίσχυση, η δραστηριότητα αυτή θα είχε εκλείψει ή θα περιοριζόταν η σημασία της και θα ελευθερώνονταν αγορές για τους ανταγωνιστές του ομίλου Areva (ιδίως για την EDF, της οποίας το [0-25] % της ζήτησης μπορεί να ικανοποιηθεί με το καύσιμο MOX).

(70) Ο εξυγιασμένος ισολογισμός της Nouvel Areva θα της επιτρέψει επίσης να αναπτυχθεί στη διαπραγμάτευση υπηρεσιών εμπλουτισμού (εφεξής «SWUs»), δραστηριότητα που απαιτεί σημαντικά περιθώρια χρηματοοικονομικών ελιγμών. Η αγορά αυτή […] μπορεί να συμβάλει στην ενίσχυση της Nouvel Areva σε σχέση με μη ενισχυόμενους ανταγωνιστές, η χρηματοοικονομική διάρθρωση των οποίων αντανακλά έργα υψηλής εντάσεως κεφαλαίου στον τομέα, δεν επιτρέπει την ανάληψη τέτοιων κινδύνων.

(71) Τέλος, η Urenco εκτιμά ότι η Nouvel Areva θα συνεχίσει να επωφελείται από τα πλεονεκτήματα της καθετοποίησης στις αγορές του κύκλου του καυσίμου.

(72) Όσον αφορά το τρίτο σημείο, η Urenco τονίζει ότι τα μέτρα υπέρ του ανταγωνισμού θα πρέπει να προταθούν στις αγορές στις οποίες ο όμιλος Areva θα δραστηριοποιείται μετά την αναδιάρθρωση, εφόσον οι περισσότερες από τις αγορές αυτές (εξόρυξη, μετατροπή και εμπλουτισμός) πλήττονται σήμερα από πλεονάζουσα ικανότητα.

(73) Η Urenco δεν συμμερίζεται τη γνώμη των γαλλικών αρχών ότι ο διαχωρισμός της δραστηριότητας των αντιδραστήρων προκαλεί απώλειες συνέργειας που θα είχαν ως αποτέλεσμα να πληγεί η δραστηριότητα στην αγορά του καυσίμου. Η ύπαρξη πολλών μη καθετοποιημένων φορέων, αλλά παρ' όλα αυτά αποδοτικών (όπως οι Urenco, Cameco, KAP), τείνει να περιορίσει σχετικά τη σημασία αυτών των συνεργειών. Επιπλέον, οι συνέργειες αυτές εκδηλώνονται μόνο για την προμήθεια καυσίμου σε νέους αντιδραστήρες· […].

(74) Εξάλλου, η στρατηγική εταιρική σχέση μεταξύ της EDF και της Nouvel Areva θα δημιουργήσει εκ νέου πιθανές συνέργειες που έχουν πάψει να υπάρχουν. Η Nouvel Areva θα διατηρήσει στην πράξη στρατηγική συμμετοχή στην κοινή θυγατρική μαζί με την EDF, γεγονός που θα απαιτήσει κάποιο επίπεδο συντονισμού ανάμεσα στους δύο ομίλους και θα μπορούσε να ωθήσει την EDF να ευνοήσει την Nouvel Areva. Οι εταιρείες αυτές θα έχουν, εξάλλου, τον ίδιο μέτοχο, το γαλλικό Δημόσιο. Επιπλέον, δημιουργείται μια ενισχυμένη συνεργασία, όπως επισήμανε η Επιτροπή στην απόφασή της για την κίνηση της διαδικασίας. Τέλος, τα μειονεκτήματα της διάσπασης θα τα υποστεί κατά κύριο λόγο η Nouvel Areva NP, η οποία θα αναγκαστεί να συστήσει νέες εμπορικές ομάδες για την πώληση των διατάξεων πυρηνικού καυσίμου, ενώ η Nouvel Areva θα διατηρήσει τα οφέλη της καθετοποίησης στον κύκλο των πυρηνικών υλικών.

(75) Με βάση τα ανωτέρω, η Urenco προτείνει τα ακόλουθα μέτρα στο πεδίο του ανταγωνισμού: α) την ανάληψη της δέσμευσης να διατηρήσει η EDF ανοικτή πολιτική εφοδιασμού έναντι όλων των επιχειρήσεων του κύκλου των πυρηνικών υλικών· β) να μη βελτιώσει η κρατική ενίσχυση με δυσανάλογο τρόπο την κατάσταση της θυγατρικής της Nouvel Areva η οποία δραστηριοποιείται στον τομέα του εμπλουτισμού, με τη διασφάλιση ενός βαθμού διαχωρισμού μεταξύ της ανακεφαλαιοποίησης και της εν λόγω θυγατρικής (π.χ. λαμβάνοντας μέριμνα ώστε τα χρέη που σχετίζονται με την κατασκευή του εργοστασίου Georges Besse II να αποπληρωθούν μόνον με τις ίδιες ταμειακές ροές αυτής της δραστηριότητας)· γ) να απαγορευτεί στην Nouvel Areva να αυξήσει την ικανότητα του εργοστασίου Georges Besse II τουλάχιστον κατά την περίοδο αναδιάρθρωσης, χωρίς ωστόσο να αμφισβητηθούν οι υποχρεώσεις του ομίλου Areva […] στο πλαίσιο […] (17)· δ) να περιορίσει η Nouvel Areva την ικανότητά της στο καύσιμο MOX και να μη χρησιμοποιεί την ανακτηθείσα ταμειακή της ρευστότητα για να αναπτύξει τις δραστηριότητες διαπραγμάτευσης SWUs.

(76) Η Urenco επιθυμεί επίσης οι γαλλικές αρχές να εξετάσουν και άλλα μέτρα υπέρ του ανταγωνισμού, κοινά για όλα τα τμήματα της αγοράς, όπως η πώληση μιας δραστηριότητας σε έναν νεοεισερχόμενο στην αγορά, με σκοπό να περιοριστούν οι συνέργειες που συνδέονται με την καθετοποίηση της Nouvel Areva στον κύκλο του καυσίμου. Τέλος, η Urenco εμμένει στη σημασία του να τηρηθεί η πλήρης απαγόρευση της εξαγοράς επιχείρησης κατά τη διάρκεια της περιόδου αναδιάρθρωσης, εκτός εάν αποδειχθεί ότι μια τέτοια εξαγορά είναι απολύτως αναγκαία για τη βιωσιμότητα του ομίλου Areva.

3.3. TVO

(77) Η TVO είναι φινλανδική εταιρεία παραγωγής ηλεκτρικής ενέργειας που ιδρύθηκε το 1969 και ανήκει σε άλλες φινλανδικές επιχειρήσεις παραγωγής ηλεκτρικής ενέργειας, καθώς και σε βιομηχανικές επιχειρήσεις. Η TVO είναι ο μελλοντικός ιδιοκτήτης του OL3, ενός πυρηνικού σταθμού που βασίζεται στην τεχνολογία ευρωπαϊκού τύπου αντιδραστήρα πεπιεσμένου ύδατος (εφεξής «EPR»), ο οποίος είναι ακόμη στο στάδιο της κατασκευής. Η σύμβαση για την κατασκευή αυτού του σταθμού […] είχε συναφθεί στις 18 Δεκεμβρίου 2003 με την Κοινοπραξία. Ως αρχική ημερομηνία παράδοσης είχε οριστεί η 30ή Απριλίου 2009. Μετά από αλλεπάλληλες καθυστερήσεις, η Κοινοπραξία ανήγγειλε ως ημερομηνία παράδοσης τον Δεκέμβριο του 2018.

(78) Η TVO υπογραμμίζει τη σημασία του αντιδραστήρα OL3 για τον φινλανδικό και τον ευρωπαϊκό ενεργειακό τομέα. Όταν τεθεί σε λειτουργία, ο σταθμός OL3 εκτιμάται ότι θα παράγει το 9 % της συνολικής παραγωγής ηλεκτρικής ενέργειας στη Φινλανδία έως το 2020 και θα ικανοποιεί το 14 % της συνολικής ζήτησης ηλεκτρικής ενέργειας, αυξάνοντας τον βαθμό ενεργειακής αυτάρκειας της Φινλανδίας. Το OL3 είναι επίσης ένα πρωτοπόρο έργο, που θα αποτελεί τον προάγγελο της περιόδου «αναγέννησης» του πυρηνικού κλάδου.

(79) Το έργο OL3 βρίσκεται στο τελικό στάδιο της υλοποίησής του. Η εξωτερική κατασκευή έχει σχεδόν ολοκληρωθεί, αλλά ορισμένα έργα κατασκευής και εγκατάστασης εκτελούνται ακόμη στο εσωτερικό του σταθμού, και ιδίως στην πυρηνική νησίδα (αντιδραστήρα). Στο εργοτάξιο απασχολούνται περίπου 2 400 εργαζόμενοι. Η TVO υπογραμμίζει ότι το έργο OL3 εισέρχεται πλέον σε κρίσιμη φάση, τη διαδικασία θέσης σε λειτουργία, με την ολοκλήρωση της οποίας επέρχεται η προβλεπόμενη ημερομηνία παράδοσης. Το στάδιο αυτό απαιτεί διαρκή στήριξη από την Κοινοπραξία, η οποία κατέχει τη γνώση και την εμπειρογνωσία του EPR.

(80) Η TVO αναφέρει επίσης τη διαιτητική διαδικασία για την επίλυση της διαφοράς της με την Κοινοπραξία. Το συνολικό ποσό της αξίωσης της Κοινοπραξίας ανέρχεται περίπου σε [0-5 δισεκατ.] ευρώ, ενώ το ποσό της αξίωσης της TVO για τα δικά της έξοδα και τις ζημίες ανέρχεται σε [0-5 δισεκατ.] ευρώ, σύμφωνα με τις τελευταίες εκτιμήσεις της TVO. Τα συνολικά ποσά που απαιτούν τα δύο μέρη στο πλαίσιο της διαιτητικής διαδικασίας ανέρχονται, συνεπώς, αθροιστικά, σε περίπου [0-10 δισεκατ.] ευρώ.

(81) Η TVO εξηγεί στη συνέχεια το πώς αντιλαμβάνεται το σχέδιο αναδιάρθρωσης του ομίλου Areva, το οποίο βασίζεται πλέον στο «σχέδιο B» που συνίσταται στη μεταβίβαση της Nouvel Areva NP στην EDF, μετά τον διαχωρισμό του έργου OL3 και των αναγκαίων πόρων για την ολοκλήρωσή του, καθώς και στη διατήρηση εντός αυτού του «ειδικού φορέα ρευστοποίησης» των συμβάσεων κατασκευαστικών μερών και ενός μέρους του χρέους του ομίλου Areva.

(82) Συνολικά, η TVO στηρίζει το σχέδιο ανακεφαλαιοποίησης του ομίλου Areva από το γαλλικό κράτος. Παρ' όλα αυτά, η TVO εκφράζει τις ανησυχίες της σχετικά με τις αρνητικές δυνητικές συνέπειες της αναδιάρθρωσης του ομίλου για το έργο OL3. Ειδικότερα, η TVO αμφισβητεί την ικανότητα του ειδικού φορέα ρευστοποίησης, στον οποίο θα απομονωθεί το έργο OL3, να διατηρήσει τους αναγκαίους πόρους για την αποπεράτωση του έργου. Πράγματι, ο ειδικός φορέας ρευστοποίησης θα έχει περιορισμένους χρηματοοικονομικούς πόρους για να αντιμετωπίσει πιθανώς σημαντικά χρέη που δύσκολα μπορεί να προσδιοριστούν ποσοτικά στο παρόν στάδιο.

(83) Οι χρηματοοικονομικοί πόροι αυτού του ειδικού φορέα ρευστοποίησης αποτελούνται από: 2 δισεκατ. ευρώ από την αύξηση κεφαλαίου, 2,5 δισεκατ. ευρώ από έσοδα της πώλησης της Nouvel Areva NP στην EDF, υπόλοιπα έσοδα των πωλήσεων των μη στρατηγικών δραστηριοτήτων της Areva, καθώς και από το υπόλοιπο του τιμήματος που οφείλει ακόμη να καταβάλει η TVO στον όμιλο Areva για την ολοκλήρωση του έργου OL3. Σε συνάρτηση με τους πόρους αυτούς, οι δαπάνες του ειδικού φορέα ρευστοποίησης θεωρείται ότι είναι οι ακόλουθες: οι δαπάνες για την αποπεράτωση του έργου OL3 καθώς και οι σχετικές εγγυήσεις, η αποπληρωμή του τραπεζικού δανείου ύψους 3,4 δισεκατ. ευρώ, οι πιθανές εγγυήσεις που θα δοθούν στην EDF για τις συμβάσεις που σχετίζονται με τους πυρηνικούς σταθμούς τα στοιχεία των οποίων υπόκεινται σε έλεγχο, άλλες εγγυήσεις που σχετίζονται με την πώληση των μη στρατηγικής σημασίας στοιχείων ενεργητικού, καθώς και, εάν η TVO κερδίσει την τρέχουσα διαιτητική διαδικασία, ένα ποσό που θα μπορούσε να ανέλθει σε [0-5 δισεκατ.] ευρώ.

(84) Για τον λόγο αυτό, η TVO αμφισβητεί την ικανότητα του αναδιαρθρωμένου ομίλου Areva να αντιμετωπίσει τους κινδύνους που σχετίζονται με το έργο OL3, ιδίως το κόστος αποπεράτωσής του, και εξηγεί τις συνέπειες αυτών των αμφιβολιών σε σχέση με την ανάλυση της ενίσχυσης αναδιάρθρωσης σύμφωνα με τις κατευθυντήριες γραμμές και, πιο συγκεκριμένα, στο επίπεδο της συμβολής της ενίσχυσης στην επίτευξη ενός στόχου κοινού συμφέροντος, της αποκατάστασης της μακροπρόθεσμης βιωσιμότητας του ομίλου Areva και της αρχής της εφάπαξ ενίσχυσης.

(85) Καταρχάς, όσον αφορά τον στόχο κοινού συμφέροντος, η TVO υποστηρίζει το επιχείρημα της Γαλλίας ότι η ενίσχυση συμβάλλει στην επίτευξη των στόχων της Συνθήκης Ευρατόμ, ιδίως αυτών που παρατίθενται στο άρθρο 2 στοιχείο δ). Η TVO τονίζει, ωστόσο, την ανάγκη αξιολόγησης βάσει του άρθρου 2 στοιχεία β) και γ) της Συνθήκης. Όσον αφορά το άρθρο 2 στοιχείο γ), η ενίσχυση συμβάλλει στην αποπεράτωση του έργου OL3, το οποίο είναι σημαντικό για την ανάπτυξη του ευρωπαϊκού τομέα της ενέργειας και για την ασφάλεια του εφοδιασμού των σκανδιναβικών χωρών. Όσον αφορά το άρθρο 2 στοιχείο β), ο στόχος της πυρηνικής ασφάλειας, όπως ορίζει το άρθρο 11 της σύμβασης για την πυρηνική ασφάλεια, συνεπάγεται ότι «κάθε συμβαλλόμενο μέρος μεριμνά ώστε να υπάρχει διαθέσιμος επαρκής αριθμός εξειδικευμένου προσωπικού με την κατάλληλη εκπαίδευση και κατάρτιση γύρω από όλες τις δραστηριότητες τις σχετικές με την ασφάλεια σε κάθε και για κάθε πυρηνική εγκατάσταση καθ' όλη τη διάρκεια ζωής αυτής». Δεδομένου ότι οι ικανότητες της TVO περιορίζονται κατά κύριο λόγο στη λειτουργία των σταθμών, η TVO στηρίζεται στην εμπειρογνωσία της Κοινοπραξίας για να εγγυηθεί την ασφάλεια των δραστηριοτήτων του έργου OL3. Όμως, κάθε σχέδιο αναδιάρθρωσης που θα περιελάμβανε την απομόνωση του έργου OL3 σε έναν ειδικό φορέα ρευστοποίησης θα υπήρχε κίνδυνος να προκαλέσει υποστελέχωση σε ειδικευμένο προσωπικό του ομίλου Areva στο έργο OL3, απώλεια του «back office» του ομίλου Areva στη Γαλλία και τη Γερμανία, απώλεια τεχνικής υποδομής του ομίλου Areva καθώς και πιθανά προβλήματα με τους υπεργολάβους του έργου.

(86) Δεύτερον, όσον αφορά την αποκατάσταση της μακροπρόθεσμης βιωσιμότητας του ομίλου Areva, η TVO αμφισβητεί την επάρκεια της εισφοράς κεφαλαίου στην Areva SA, τον ρεαλιστικό χαρακτήρα των παραδοχών του σχεδίου αναδιάρθρωσης και, κατά συνέπεια, την ικανότητα της ενίσχυσης να διασφαλίσει τη μακροπρόθεσμη βιωσιμότητα της Areva SA.

(87) Τρίτον, όσον αφορά την αρχή της εφάπαξ ενίσχυσης, εάν το σχέδιο αναδιάρθρωσης δεν εγγυάται ότι ο όμιλος Areva είναι ικανός να τηρήσει τις υποχρεώσεις του για την αποπεράτωση του έργου OL3, θα μπορούσαν να ανακύψουν πρόσθετες υποχρεώσεις υπό μορφή αποζημιώσεων για νέες καθυστερήσεις. Σε αυτή την περίπτωση, θα ήταν αδύνατο να εγκριθεί η χορήγηση νέας κρατικής ενίσχυσης λόγω της αρχής της εφάπαξ ενίσχυσης.

(88) Για να απαντήσει σε αυτές τις αμφιβολίες και τα ερωτήματα, η TVO τονίζει την ανάγκη κάθε σχέδιο αναδιάρθρωσης να περιλαμβάνει: α) επιχειρησιακά μέτρα για τη διασφάλιση της διαθεσιμότητας και του ειδικού προορισμού επαρκών ανθρώπινων, τεχνικών και χρηματοοικονομικών πόρων που θα εγγυώνται την καλή αποπεράτωση του έργου OL3, εντός των καθορισμένων προθεσμιών και σύμφωνα με το επίπεδο επιδόσεων που εγγυάται η αρχική σύμβαση κατασκευής, καθώς και για την αντιμετώπιση και άλλων πιθανών στοιχείων κόστους μέχρι το τέλος της περιόδου εγγύησης και μετά· β) τη διάθεση επαρκών χρηματοδοτικών πόρων στην οντότητα η οποία θα αναλάβει το έργο OL3, που θα προορίζονται εξολοκλήρου γι' αυτό το ειδικό έργο, με σκοπό να καλυφθούν το υπολειπόμενο κόστος αποπεράτωσης καθώς και οι άλλες υποχρεώσεις που απορρέουν από τις διάφορες συμβάσεις που έχουν συναφθεί μεταξύ του ομίλου Areva και της TVO.

3.4. Siemens

(89) Η Siemens είναι, μαζί με τις εταιρείες του ομίλου Areva (Areva GmbH και Areva NP), εταίρος της Κοινοπραξίας που έχει αναλάβει το έργο OL3. Μολονότι ο όμιλος Areva έχει αναλάβει το μεγαλύτερο μέρος του έργου, τα μέλη της Κοινοπραξίας είναι αλληλεγγύως υπεύθυνα έναντι της TVO, του πελάτη τους, για την αποπεράτωση του έργου.

(90) Αν και ο όμιλος Siemens υποστηρίζει πλήρως την παρέμβαση του γαλλικού κράτους υπέρ του ομίλου Areva, διατυπώνει, παρ' όλα αυτά, επιφυλάξεις σε πολλά επίπεδα.

(91) Η Siemens αμφισβητεί καταρχάς ότι η ενίσχυση είναι επαρκής να καλύψει τις αναληφθείσες υποχρεώσεις και τους κινδύνους που έχει επωμιστεί η Areva SA: α) Η Siemens εκτιμά την έκθεση του ομίλου Areva στο έργο OL3 μεταξύ [0-5 δισεκατ.] και [0-5 δισεκατ.] ευρώ με βάση ένα σενάριο αναφοράς, ενώ βάσει δυσμενούς σεναρίου, που περιλαμβάνει i) […]· και ii) […], αυτή θα μπορούσε να ανέλθει σε […] ευρώ. β) Η Siemens υπογραμμίζει εξάλλου τις πρόσθετες υποχρεώσεις που βαρύνουν την Areva SA, όπως ορισμένα τραπεζικά δάνεια ύψους 3,4 δισεκατ. ευρώ.

(92) Η Siemens διερωτάται στη συνέχεια πώς η οντότητα που οφείλει να κατασκευάσει το έργο OL3 θα έχει επαρκή νομικά, χρηματοοικονομικά και επιχειρησιακά μέσα και ανθρώπινους πόρους για την αποπεράτωση του έργου, εάν οι δραστηριότητες και τα επιχειρησιακά μέσα για την κατασκευή πρέπει να μεταβιβαστούν στη Nouvel Areva NP, η οποία προορίζεται να μεταβιβαστεί στην EDF. Η σχεδόν αναπόφευκτη ανάθεση της υλοποίησης ενός μεγάλου μέρους του έργου στη Nouvel Areva NP θα μπορούσε να […].

(93) Τέλος, η Siemens ανησυχεί για εμπλοκή […] της TVO στην αναδιάρθρωση του ομίλου Areva με σκοπό την απομόνωση του έργου OL3 σε μια ειδική οντότητα, […].

(94) Σύμφωνα με τη Siemens, οι κίνδυνοι αυτοί θα μπορούσαν να καλυφθούν από πρόσθετους μηχανισμούς όπως i) τη χορήγηση πρόσθετων χρηματοδοτικών πόρων από το γαλλικό κράτος· ii) εγγύηση του Δημοσίου για κάθε πρόσθετη υποχρέωση σε σχέση με το έργο OL3· ή iii) δέσμευση του γαλλικού Δημοσίου να χρηματοδοτήσει κάθε πρόσθετη κεφαλαιακή ανάγκη σε σχέση με το έργο.

(95) Τέλος, δεδομένης της αλληλέγγυας ευθύνης μεταξύ της Siemens και του ομίλου Areva στο πλαίσιο της Κοινοπραξίας, η Siemens ανησυχεί μήπως είναι υπόχρεη για χρηματοοικονομικές επιβαρύνσεις τις οποίες δεν θα μπορούσε να επωμιστεί ο όμιλος Areva, το οποίο θα ήταν, κατά την άποψή της, αντίθετο με την αρχή του καταμερισμού των επιβαρύνσεων που ορίζεται στις κατευθυντήριες γραμμές.

3.5. Παρατηρήσεις τρίτου ο οποίος επιθυμεί να μην αποκαλυφθεί η ταυτότητά του

(96) Ένας τελευταίος ενδιαφερόμενος τρίτος που επιθυμεί τη διατήρηση της ανωνυμίας του, εφιστά την προσοχή της Επιτροπής στις στρεβλώσεις που προκαλεί η υπό εξέταση ενίσχυση στον ανταγωνισμό. Κατά την άποψη του εν λόγω τρίτου, η αναδιάρθρωση, χάρη στην παρέμβαση του κράτους, δεν θα ενισχύσει μόνο τη Nouvel Areva αλλά και την Nouvel Areva NP.

(97) Οι επιχειρήσεις που επωφελούνται από κρατική ενίσχυση έχουν πολύ σημαντικό ανταγωνιστικό πλεονέκτημα στο πεδίο της πυρηνικής ηλεκτρικής ενέργειας που χαρακτηρίζεται από μεγάλη ένταση ανταγωνισμού και την απαίτηση ολοένα και μεγαλύτερων εγγυήσεων.

(98) Τέλος, ο τρίτος ανώνυμος θεωρεί ότι η μελλοντική συνεργασία της Nouvel Areva με την Nouvel Areva NP θα δημιουργήσει εκ νέου ισχυρές συνέργειες που θα συμβάλλουν στη στρέβλωση του ανταγωνισμού.

4. ΠΑΡΑΤΗΡΗΣΕΙΣ ΤΗΣ ΓΑΛΛΙΑΣ

(99) Οι παρατηρήσεις της Γαλλίας συναρθρώνονται σε τέσσερα χρονικά στάδια, τα οποία αντιστοιχούν στις κύριες επιφυλάξεις που διατύπωσε η Επιτροπή στην απόφαση για την κίνηση της διαδικασίας. Καταρχάς, οι γαλλικές αρχές επιχειρούν να αποδείξουν ότι το μόνο μέτρο που θα μπορούσε να χαρακτηριστεί ως κρατική ενίσχυση είναι η αύξηση κεφαλαίου στο επίπεδο της Areva SA και της Nouvel Areva. Στη συνέχεια, απαντούν στις αμφιβολίες της Επιτροπής ως προς τον ρεαλιστικό χαρακτήρα των παραδοχών στις οποίες βασίζεται το επιχειρηματικό σχέδιο, την αναλογικότητα του ύψους της ενίσχυσης και τα προταθέντα μέτρα υπέρ του ανταγωνισμού.

4.1. Μόνον η αύξηση κεφαλαίου μπορεί να συνιστά κρατική ενίσχυση

(100) Οι γαλλικές αρχές επισημαίνουν κατά κύριο λόγο ότι η πιθανότητα ο όμιλος Areva να χορηγήσει κρατικές ενισχύσεις σε τρίτους με την πώληση των θυγατρικών του σε υπερβολικά χαμηλή τιμή i) είναι άνευ αντικειμένου στο πλαίσιο της παρούσας διαδικασίας· και ii) είναι τελείως υποθετικό στο μέτρο που ο όμιλος Areva έχει κίνητρο να αποκομίσει όσο το δυνατό περισσότερα έσοδα από τις μεταβιβάσεις του. Αναφέρουν επίσης ότι ο όμιλος Areva δεν λαμβάνει καμία ενίσχυση από τις εκποιήσεις της Nouvel Areva NP και της Areva TA, οι οποίες ναι μεν κινητοποιούν κρατικούς πόρους, αλλά γίνονται σε τιμή της αγοράς.

(101) Όσον αφορά τη Nouvel Areva NP, οι γαλλικές αρχές εξηγούν ότι έχει εισαχθεί ένας ειδικός τρόπος εταιρικής διακυβέρνησης στο εσωτερικό της EDF για να εξασφαλιστεί η προστασία των συμφερόντων της EDF. Στο πλαίσιο αυτής της διακυβέρνησης, συστάθηκε ειδική ομάδα εργασίας αποτελούμενη από ανεξάρτητους διοικητικούς υπαλλήλους ειδικά για την εξαγορά της Nouvel Areva NP, με σκοπό να εξασφαλιστεί ότι αυτή η πράξη είναι σύμφωνη με το εταιρικό συμφέρον της EDF και να δοθεί ανεξάρτητη γνώμη στο διοικητικό συμβούλιο της EDF. Κανένας αντιπρόσωπος του Δημοσίου δεν συμμετέχει στην ομάδα εργασίας. Η απόφαση για την εξαγορά ελήφθη τελικά από την EDF βάσει των εργασιών αυτής της ομάδας, η οποία ανέθεσε στην τράπεζα Société Générale να συντάξει μελέτη αποτίμησης.

(102) Οι γαλλικές αρχές εξήγησαν επίσης ότι είχαν τελικά επιλέξει το σχήμα της θυγατρικοποίησης για την υλοποίηση της εξαγοράς από την EDF της δραστηριότητας των αντιδραστήρων από τον όμιλο Areva. Αυτοί οι νέοι τρόποι εκποίησης δεν επηρεάζουν, σύμφωνα με τις γαλλικές αρχές, την εργασία της αποτίμησης που πραγματοποιήθηκε από τα μέρη και τις συμβουλές τους σχετικά με την παραδοχή του προηγούμενου σχήματος εκποίησης: 2,5 δισεκατ. ευρώ για το 100 % των ιδίων κεφαλαίων. Ανεξάρτητα από τις νομικές λεπτομέρειες της εκποίησης, η οικονομική πραγματικότητα παραμένει η ίδια για την EDF, η οποία θα συγκεντρώσει τις παλαιές δραστηριότητες της Areva NP, χωρίς να αναλάβει τον κίνδυνο που σχετίζεται με το έργο OL3. Η EDF θα είναι επίσης θωρακισμένη έναντι των κινδύνων που συνδέονται με τις συμβάσεις κατασκευαστικών στοιχείων. Οι κίνδυνοι αυτοί είναι βέβαιο ότι δεν ελήφθησαν υπόψη στην αποτίμηση του Ιανουαρίου 2016, αλλά ο μηχανισμός θωράκισης που επέλεξαν τα μέρη δεν τους αλλάζει κατ' ουσία.

(103) Όσον αφορά την Areva TA, η διαδικασία αποτίμησης οργανώθηκε σε δύο στάδια με βάση τις συνηθέστερες πρακτικές της αγοράς: i) από τον Ιανουάριο έως τον Μάιο του 2016, ο όμιλος Areva παρείχε στην κοινοπραξία αγοραστών χρηματοοικονομικές, επιχειρησιακές, νομικές και φορολογικές πληροφορίες και οργάνωσε αρκετές συσκέψεις εργασίας με τα διευθυντικά στελέχη της Areva TA· ii) η κοινοπραξία είχε στη συνέχεια πρόσβαση σε «αίθουσα δεδομένων» και αντάλλαξε πληροφορίες με τη διοίκηση της Areva TA μέσω ερωτήσεων και απαντήσεων. Σε αυτό το πλαίσιο, ο όμιλος Areva και ο αγοραστής υποβοηθήθηκαν από 12 νομικούς και τραπεζικούς συμβούλους και ειδικούς σε θέματα ελέγχου δέουσας επιμέλειας («due diligence») σε χρηματοοικονομικά θέματα.

(104) Στις 18 Αυγούστου 2016, η κοινοπραξία-αγοραστής που περιγράφεται στην αιτιολογική σκέψη 27 υπέβαλε προσφορά που αποτιμά τους τίτλους της Areva TA σε [0-2 δισεκατ.] ευρώ. Η αποτίμηση αυτή βασίζεται στη μέθοδο των προεξοφλημένων ταμειακών ροών («discounted cash flows», εφεξής «μέθοδος DCF») η οποία εφαρμόζεται σε επιχειρηματικό σχέδιο που εκπονείται βάσει υποθέσεων επαληθευμένων από τον αγοραστή. Η τιμή αυτή προκρίθηκε στη σύμβαση πώλησης που υπεγράφη στις 15 Δεκεμβρίου 2016.

(105) Οι γαλλικές αρχές εκτιμούν συνεπώς ότι η αποτίμηση που προκρίθηκε τελικά βασίζεται σε κοινά αποδεκτές μεθόδους, μετά τους συνήθεις ελέγχους δέουσας επιμέλειας.

4.2. Ο όμιλος Areva εφαρμόζει σχέδιο αναδιάρθρωσης που αποκαθιστά τη μακροπρόθεσμη βιωσιμότητά του

(106) Οι γαλλικές αρχές παρουσιάζουν καταρχάς μια επικαιροποιημένη οικονομική πρόβλεψη της Nouvel Areva. Η πρόβλεψη αυτή βασίζεται σε παραδοχές που κρίνονται ιδιαίτερα συντηρητικές: i) προς τα κάτω αναθεώρηση της τιμής του ουρανίου […]· ii) προς τα κάτω αναθεώρηση των προβλέψεων της εξορυκτικής δραστηριότητας· iii) συνεκτίμηση πρόσθετου κινδύνου όσον αφορά […]· iv) ενσωμάτωση μιας ενίσχυσης του σχεδίου μείωσης του κόστους για τον εμπλουτισμό και τη μετατροπή· v) σταθεροποίηση του κόστους που σχετίζεται με την εφαρμογή του σχεδίου θυγατρικοποίησης στα [200-900 εκατ.] ευρώ την περίοδο 2016-2025. Οι παραδοχές του δυσμενούς σεναρίου αναθεωρήθηκαν προς τα κάτω, βάσει παρόμοιας λογικής.

(107) Οι γαλλικές αρχές απαντούν στη συνέχεια στις διάφορες αμφιβολίες που διατύπωσε η Επιτροπή σχετικά με το σχέδιο αποκατάστασης της βιωσιμότητας.

4.2.1. Το επιχειρηματικό σχέδιο της Nouvel Areva λαμβάνει υπόψη τις επιπτώσεις των προβλεπόμενων εκποιήσεων

(108) Οι γαλλικές αρχές ισχυρίζονται ότι, λαμβανομένης υπόψη της μεγάλης διάρκειας των κύκλων της πυρηνικής βιομηχανίας, οι βασικές ζημίες των συνεργειών θα σημειωθούν κατά το μεγαλύτερο μέρος σε χρονικό ορίζοντα που υπερβαίνει τις οικονομικές προβλέψεις του ομίλου Areva (2016-2025). Η Nouvel Areva διαθέτει πράγματι πλήρες βιβλίο παραγγελιών για τα επόμενα πέντε έως δέκα έτη, γεγονός που εγγυάται μια σχετική στασιμότητα στην εξέλιξη των μεριδίων αγοράς. Αυτό το χαρακτηριστικό είναι, ωστόσο, κοινό σε όλους του προμηθευτές πυρηνικού υλικού, εφόσον οι συμβάσεις προμήθειας αφορούν συνήθως αρκετά έτη, συνήθως πέντε έως δέκα, ανάλογα με τον τύπο του υλικού (ακατέργαστο ουράνιο, ουράνιο εκ μετατροπής και εμπλουτισμένο ουράνιο) και τη φύση του πελάτη. Αντιθέτως, οι διάφορες προβλεπόμενες εκποιήσεις, και ιδίως η εκποίηση της Nouvel Areva NP, είναι μακροπρόθεσμα σε βάρος της ανταγωνιστικής θέσης της Nouvel Areva.

(109) Εξάλλου, ο όμιλος Areva θέτει σε εφαρμογή σχέδιο επιδόσεων και ανταγωνιστικότητας που θα επιτρέψει να απορροφηθεί η πιο βραχυπρόθεσμη επίπτωση της εκποίησης της Nouvel Areva NP στις διαρθρωτικές δαπάνες της. Όσον αφορά, παραδείγματος χάριν, τη μείωση των αγορών, το εν λόγω σχέδιο αποσκοπεί συγκεκριμένα στην επίτευξη κερδών σε αυτό τον τομέα για την αντιστάθμιση της απώλειας αγοραζόμενων ποσοτήτων που συνεπάγεται η εκποίηση της Nouvel Areva NP. Η επιδείνωση της οικονομικής πρόβλεψης δείχνει, ωστόσο, ότι οι στόχοι του σχεδίου θα επιτευχθούν μόνο κατά [50-100] % και, ως εκ τούτου, θα υπάρξει αρνητικός αντίκτυπος.

4.2.2. Ανάλυση ευαισθησίας και στρατηγικής για μείωση των κινδύνων

(110) Οι γαλλικές αρχές και ο όμιλος Areva έχουν εντοπίσει τους βασικούς παράγοντες κινδύνου σε βάρος της Nouvel Areva. Διευκρινίζεται ότι το σενάριο αναφοράς είναι ήδη πολύ συντηρητικό και, ως εκ τούτου, ελάχιστα πιθανό να επαληθευτούν στην πράξη ταυτόχρονα όλες οι δυσμενείς παραδοχές.

(111) Ο πρώτος από αυτούς τους παράγοντες είναι η ισοτιμία ευρώ/δολαρίου. […]. Πραγματοποιείται σε μηνιαία βάση ανάλυση της έκθεσης στους εν λόγω παράγοντες και συνάπτονται οι ανάλογες συμβάσεις κάλυψης με σκοπό να καλυφθεί ένα ελάχιστο ποσοστό των επόμενων οφειλών. Εξάλλου, ορισμένες δραστηριότητες, όπως η εξορυκτική, επωφελούνται εν μέρει από μια φυσική προστασία έναντι αυτού του κινδύνου: το 50 % της παραγωγής ορυκτού καυσίμου της Nouvel Areva θα πραγματοποιείται στον Καναδά, το νόμισμα του οποίου είναι συνδεδεμένο με το δολάριο.

(112) Ο δεύτερος κίνδυνος αφορά […]. Οι επιπτώσεις με βάση το δυσμενές σενάριο είναι περίπου – [0-100 εκατ.] ευρώ στα σωρευτικά λειτουργικά ταμειακά διαθέσιμα της περιόδου 2016-2025. Οι γαλλικές αρχές διευκρινίζουν ότι ο όμιλος Areva έχει θέσει ήδη σε εφαρμογή ένα σύνολο ενεργειών βελτιστοποίησης και μείωσης του κόστους για να περιοριστεί ο αντίκτυπος αυτού του κινδύνου: πρόκειται για λειτουργικές βελτιώσεις που αποσκοπούν […]. Οι βελτιώσεις αυτές περιλαμβάνονται στο σχέδιο επιδόσεων και ανταγωνιστικότητας που ισχύει μέχρι το 2018, […] και θα μπορούσαν να παραταθούν μετά το 2018 σε περίπτωση επέλευσης του κινδύνου.

(113) Ο τρίτος κίνδυνος που εντοπίστηκε σχετίζεται με τις συνέπειες μιας ενδεχόμενης αποτυχίας […]. Οι γαλλικές αρχές θεωρούν τον κίνδυνο αυτό ελάχιστα πιθανό, διότι […]. Παρ' όλα αυτά, μια αποτυχία […] θα μείωνε τα έσοδα της Nouvel Areva.

(114) Οι οικονομικές προβλέψεις της Nouvel Areva λαμβάνουν υπόψη ορισμένους απρόβλεπτους παράγοντες […], το μέγεθος των οποίων διαφέρει ανάλογα με το σενάριο που εφαρμόζεται, το βασικό ή το δυσμενές. Αυτοί οι απρόβλεπτοι παράγοντες αντιπροσωπεύουν ποσό [1-2 δισεκατ.] ευρώ κατά το δυσμενές σενάριο την περίοδο 2016-2025, ή [0-1 δισεκατ.] ευρώ επιπλέον με το σενάριο αναφοράς. Οι γαλλικές αρχές αναφέρουν τα διορθωτικά μέτρα που θα μπορούσαν να εφαρμοστούν: πρόσθετα εμπορικά μέτρα ή μέτρα παραγωγικότητας (όπως η βελτιστοποίηση των αγορών και η μείωση του μισθολογικού κόστους), ή προσαρμογή του επενδυτικού σχεδίου.

4.2.3. Η Nouvel Areva θα είναι σε θέση να αναχρηματοδοτηθεί στις αγορές την περίοδο 2015-2025

(115) Απαντώντας στην αμφιβολία που έθιξε η Επιτροπή στην αιτιολογική σκέψη 151 της απόφασης για την κίνηση της διαδικασίας, οι γαλλικές αρχές διευκρινίζουν ότι, με βάση το σενάριο αναφοράς, η ανάγκη χρηματοδότησης της Nouvel Areva θα ικανοποιηθεί […]. Ωστόσο, προβλέπεται ότι έως τότε η Nouvel Areva θα έχει ανακτήσει ικανοποιητικά ποσοστά χρηματοδότησης ώστε μια προσφυγή στις αγορές ομολόγων να είναι εφικτή χωρίς να υπονομεύεται ο χαρακτήρας «investment grade» (υψηλής επενδυτικής αξιολόγησης) της επιχείρησης.

(116) Αντιθέτως, με το δυσμενές σενάριο, η Nouvel Areva θα έχει ανάγκη χρηματοδότησης ύψους […]. Οι γαλλικές αρχές εξηγούν, ωστόσο, ότι η Nouvel Areva θα μπορέσει να κάνει τη σύνδεση […], χωρίς αυτό να θέσει σε κίνδυνο την αποκατάσταση της βιωσιμότητας της επιχείρησης […].

4.2.4. Η Areva SA διαθέτει πόρους που της επιτρέπουν να καλύψει τις χρηματοδοτικές ανάγκες της την περίοδο 2016-2025

(117) Οι γαλλικές αρχές έχουν δεσμευτεί να μην ασκεί η Areva SA άλλες δραστηριότητες από αυτές που προβλέπονται ειδικά στο σχέδιο αναδιάρθρωσης που κοινοποιήθηκε στην Επιτροπή. Βάσει των ανωτέρω, θεωρούν ότι η Areva SA διαθέτει αρκετούς πόρους που της επιτρέπουν να καλύπτει τις ανάγκες χρηματοδότησής της.

(118) Οι γαλλικές αρχές επιβεβαιώνουν τις υποθέσεις τους σχετικά με το κόστος αποπεράτωσης του έργου OL3 την περίοδο 2017-2025. Οι προβλέψεις αυτές οδηγούν σε αρνητική ταμειακή κατάσταση ύψους [0-2 δισεκατ.] ευρώ κατά την εξεταζόμενη περίοδο. […].

(119) Με βάση αυτές τις παραδοχές, το επιχειρηματικό σχέδιο της Areva SA εμφανίζει πλεόνασμα ρευστότητας ύψους [0-500 εκατ.] ευρώ στο τέλος της περιόδου με βάση το σενάριο αναφοράς και [0-100 εκατ.] ευρώ με το δυσμενές σενάριο. […].

4.3. Το μέτρο ενίσχυσης είναι αναλογικό και περιορίζεται στο ελάχιστο αναγκαίο

4.3.1. Η αρχή της δίκαιης κατανομής πληρούται ως προς τους μειοψηφούντες μετόχους

(120) Πρώτον, υπενθυμίζεται ότι έχουν ήδη καταγραφεί σημαντικές προβλέψεις για ζημίες και απομειώσεις αξίας στοιχείων ενεργητικού και ότι η τιμή της μετοχής είναι σε ιστορικά χαμηλό σημείο. Η ευθύνη της προηγούμενης διοίκησης βαρύνει, συνεπώς, σε μεγάλο βαθμό τους μειοψηφούντες μετόχους, κατ' αναλογία προς τη συμμετοχή τους.

(121) Δεύτερον, οι γαλλικές αρχές προεξοφλούν ότι το κράτος θα υποχρεωθεί από την Αρχή Κινητών Αξιών και Αγορών (εφεξής «AMF») να υποβάλει δημόσια προσφορά αποχώρησης. Η προτεινόμενη τιμή στους μετόχους θα ελέγχεται άμεσα από την AMF, η οποία θα μεριμνήσει για την τήρηση μιας μεθόδου αποτίμησης βάσει πολλαπλών κριτηρίων.

4.3.2. Ο όμιλος Areva κινητοποιεί ένα επίπεδο επαρκούς, πραγματικής και ουσιαστικής ίδιας συμμετοχής

(122) Όσον αφορά την πιθανή πλεονάζουσα ρευστότητα που αναφέρεται στην αιτιολογική σκέψη 172 της απόφασης για την κίνηση της διαδικασίας, οι γαλλικές αρχές θεωρούν ότι το γεγονός ότι τα ταμειακά διαθέσιμα που κινητοποιήθηκαν για την εφαρμογή του σχεδίου αναδιάρθρωσης υπερβαίνουν το κόστος της αναδιάρθρωσης δεν σημαίνει καθαυτό ότι το ποσό της ενίσχυσης δεν περιορίζεται στο ελάχιστο. Πράγματι, οι κατευθυντήριες γραμμές ορίζουν κατώτατο όριο ίδιας συμμετοχής, αλλά δεν θεσπίζουν ούτε ανώτατο όριο ούτε την ύπαρξη μαθηματικής σχέσης ανάμεσα στο ποσό της κρατικής ενίσχυσης και στο ποσό του κόστους αναδιάρθρωσης.

(123) Με άλλους όρους, οι γαλλικές αρχές θεωρούν ότι πρέπει να γίνει σαφής διάκριση ανάμεσα σε δύο διαφορετικά νομικά κριτήρια που είναι αφενός οι αναγκαίες χρηματοδοτήσεις με βάση τις οικονομικές προβλέψεις για την επίτευξη της αποκατάστασης της βιωσιμότητας και, αφετέρου, ο περιορισμός του ποσού της κρατικής ενίσχυσης στο ελάχιστο μέσω της απαίτησης σημαντικής ίδιας συμμετοχής στο κόστος αναδιάρθρωσης. Αυτή η ερμηνεία αποτυπώνεται στην πρακτική λήψης αποφάσεων της Επιτροπής (18), η οποία έχει αποδεχθεί στο παρελθόν η ίδια συμμετοχή να υπερβαίνει το κόστος αναδιάρθρωσης, χωρίς αυτή η πλεονάζουσα ρευστότητα να σημαίνει ότι η ενίσχυση δεν περιοριζόταν στο ελάχιστο.

(124) Τέλος, οι γαλλικές αρχές προβάλλουν την ανάγκη να διαθέτει ο όμιλος Areva ένα απόθεμα ρευστότητας για την περίπτωση επαλήθευσης στην πράξη του δυσμενούς σεναρίου.

(125) Όσον αφορά τις αμφιβολίες που διατύπωσε η Επιτροπή σε σχέση με τον πραγματικό και αποτελεσματικό χαρακτήρα της ίδιας συμμετοχής του ομίλου Areva, οι γαλλικές αρχές παρέχουν ορισμένες διευκρινίσεις και υπενθυμίζουν ότι η Επιτροπή έχει αποδεχθεί, κατά την πρακτική της λήψης αποφάσεων, οι μελλοντικές πωλήσεις στοιχείων ενεργητικού να καταλογίζονται ως ίδια συμμετοχή, υπό την προϋπόθεση ότι αποτέλεσαν αντικείμενο ανεξάρτητης αποτίμησης της αγοραίας αξίας του περιουσιακού στοιχείου (19).

(126) Σχετικά με την εκποίηση της Nouvel Areva NP, οι γαλλικές αρχές υπενθυμίζουν την ύπαρξη ανεξάρτητων αποτιμήσεων, οι οποίες διαβιβάστηκαν στην Επιτροπή με την κοινοποίηση. Η Γαλλία υπογραμμίζει επίσης τα στοιχεία που επιτρέπουν να διαπιστωθεί ο πραγματικός και αποτελεσματικός χαρακτήρας της εκποίησης της Nouvel Areva NP: καταρχάς, τη σύμβαση αγοράς από την EDF μετοχών της Nouvel Areva NP, η οποία υπεγράφη στις 15 Νοεμβρίου 2016· στη συνέχεια, το γεγονός ότι οι ανασταλτικοί όροι στους οποίους υπόκειται η εκποίηση δεν θέτουν υπό αμφισβήτηση τον πραγματικό χαρακτήρα της. Συνεπώς, οι γαλλικές αρχές έχουν εμπιστοσύνη στα συμπεράσματα της ASN για το πρόγραμμα αιτιολόγησης όσον αφορά το δοχείο πίεσης του αντιδραστήρα Flamanville 3, εφόσον έχει υλοποιηθεί το σύνολο των δοκιμών που περιλαμβάνονται στο πρόγραμμα αυτό, χωρίς η EDF και ο όμιλος Areva να διαπιστώσουν μη συμμόρφωση. Εξάλλου, […] η διαπραγμάτευση με την TVO δεν θέτει υπό αμφισβήτηση την εκποίηση της Nouvel Areva NP, αλλά επηρεάζει μόνο το χρονοδιάγραμμά της.

(127) Όσον αφορά την εκποίηση της Canberra, οι γαλλικές αρχές υπενθυμίζουν ότι έχει όντως υλοποιηθεί από την 1η Ιουλίου 2016.

(128) Η εκποίηση της Areva TA τείνει να ολοκληρωθεί, όπως συνάγεται από τις πληροφορίες που έχουν ήδη παρουσιαστεί συνοπτικά στις αιτιολογικές σκέψεις 103 έως 105 της παρούσας απόφασης.

(129) Αναφορικά με τη θυγατρική Elta, έχει ληφθεί μονομερής υπόσχεση αγοράς της ECA Group στις 4 Αυγούστου 2016 και η πώληση πραγματοποιήθηκε την 1η Δεκεμβρίου 2016 έναντι τιμήματος [0-10 εκατ.] ευρώ.

(130) Προβλέπεται η εξολοκλήρου εκποίηση της συμμετοχής του ομίλου Areva στη θυγατρική του Adwen, ενώ έχει διασφαλιστεί κατώτατο όριο 60 εκατ. ευρώ στον όμιλο Gamesa. Η υλοποίηση της εκποίησης στην πράξη προβλέπεται στις αρχές Ιανουαρίου 2017.

(131) Οι μεταβιβάσεις […] δεν θα πραγματοποιηθούν, ωστόσο, πριν από […].

(132) Τέλος, όσον αφορά τη συμμετοχή τρίτων επενδυτών στην αύξηση κεφαλαίου της Nouvel Areva, οι γαλλικές αρχές αναφέρουν ότι έχουν λάβει εκδηλώσεις ενδιαφέροντος εκ μέρους […] των ιαπωνικών ομίλων JNFL και MHI […]. Η κατάσταση των διαπραγματεύσεων είναι η ακόλουθη. Οι όμιλοι MHI και JNFL έχουν υποβάλει καθένας αμετάκλητη προσφορά […] για το 5 % του κεφαλαίου της Nouvel Areva, που αποτιμάται σε 250 εκατ. ευρώ. […].

4.4. Ο όμιλος Areva προτείνει μέτρα που επιτρέπουν τον περιορισμό των στρεβλώσεων του ανταγωνισμού στο ελάχιστο

(133) Κατά τις γαλλικές αρχές, η εκποίηση της Nouvel Areva NP συνιστά αντισταθμιστικό μέτρο ιδιαίτερα μεγάλου εύρους, εφόσον υλοποιεί μια σαφή αποχώρηση του ομίλου Areva από πολλές αγορές στις οποίες ο όμιλος της EDF θα δώσει στο εξής ώθηση στον ανταγωνισμό. Με την εκποίηση της Nouvel Areva NP, ο όμιλος Areva στερείται το ένα τρίτο των στοιχείων ενεργητικού του και περίπου το ήμισυ του κύκλου εργασιών του. Στερείται επίσης όλα του τα πλεονεκτήματα που απορρέουν από το καθετοποιημένο μοντέλο του που αναπτύχθηκε κατά τα τελευταία δεκαπέντε έτη, πραγματοποιώντας με τον τρόπο αυτό μια στρατηγική μεταστροφή πρωτίστης σημασίας. Επιπλέον, ο όμιλος Areva αποποιείται θετικές ταμειακές ροές τις οποίες θα δημιουργήσει η Nouvel Areva NP αυτή την περίοδο.

(134) Με βάση αυτή τη συλλογιστική, οι γαλλικές αρχές σχολιάζουν διεξοδικά τα διάφορα σημεία που έθιξε η Επιτροπή στην απόφαση για την κίνηση της διαδικασίας.

4.4.1. Ποσοτικός προσδιορισμός των αντισταθμιστικών μέτρων

(135) Οι γαλλικές αρχές υπενθυμίζουν ότι «τα μέτρα για τον περιορισμό των στρεβλώσεων του ανταγωνισμού πρέπει να καλύπτουν τόσο τους προβληματισμούς περί ηθικού κινδύνου όσο και τις πιθανές στρεβλώσεις στις αγορές στις οποίες δραστηριοποιείται ο δικαιούχος», λαμβάνοντας ιδίως υπόψη «τα χαρακτηριστικά της οικείας αγοράς» (20).

(136) Στην προκειμένη περίπτωση, κατά την άποψή τους, δεν συντρέχει κανένας ηθικός κίνδυνος, καθώς τις προηγούμενες ζημίες τις επωμίστηκαν οι υφιστάμενοι μέτοχοι του ομίλου Areva, και κατά κύριο λόγο το γαλλικό Δημόσιο, μέσω προβλέψεων και απομειώσεων της αξίας στοιχείων ενεργητικού. Επιπλέον, σε σχέση με τα χαρακτηριστικά των σχετικών αγορών, η κρατική ενίσχυση διατηρεί σε μεγαλύτερο βαθμό τον αποτελεσματικό ανταγωνισμό παρά τον περιορίζει, αφού οι αγορές στις οποίες θα δραστηριοποιείται η Nouvel Areva έχουν ολιγοπωλιακή δομή η οποία θα επιδεινωθεί με την εξαφάνιση ενός φορέα.

(137) Κατά τις γαλλικές αρχές, μια σύγκριση της κατάστασης των αγορών με βάση το αντιπαράδειγμα της απουσίας ενίσχυσης καταδεικνύει με σαφήνεια ότι μόνον η διατήρηση του ομίλου Areva επιτρέπει να διατηρηθεί αποτελεσματικός ανταγωνισμός στις αγορές.

(138) Συνεπώς, η εκποίηση της Nouvel Areva NP συνιστά αντισταθμιστικό μέτρο σε μεγάλο βαθμό επαρκές, εφόσον αυτό επιβάλλει στον όμιλο Areva βραχυπρόθεσμα απώλειες συνεργειών και μεσοπρόθεσμα του στερεί τις ιδιαίτερα αποδοτικές προοπτικές ανάπτυξης που περιγράφονται κατωτέρω στο τμήμα 4.4.2.

4.4.2. Η εκποίηση της Nouvel Areva NP πλήττει διαχρονικά το σύνολο των δραστηριοτήτων της Nouvel Areva

4.4.2.1. Δραστηριότητες της αρχικής φάσης του κύκλου

(139) Ο καθετοποιημένος όμιλος Areva διέθετε έναν καθετοποιημένο μηχανισμό πωλήσεων και μάρκετινγκ για την εμπορική εκμετάλλευση του φυσικού ουρανίου, για την παροχή υπηρεσιών μετατροπής, εμπλουτισμού, σχεδιασμού και κατασκευής διατάξεων πυρηνικού καυσίμου και κάθε άλλου συνδυασμού αυτών των προϊόντων και υπηρεσιών. Η καθετοποίηση της πώλησης διατάξεων πυρηνικού καυσίμου με την αρχική φάση του κύκλου παρείχε στον όμιλο Areva σημαντικό πληροφοριακό και εμπορικό πλεονέκτημα. Πράγματι, οι επιχειρήσεις ηλεκτρισμού διαθέτουν κατά κανόνα έναν μόνο αγοραστή για τις προμήθειες διατάξεων πυρηνικού καυσίμου. Λόγω της μικρής δυνατότητας υποκατάστασης των διατάξεων πυρηνικού καυσίμου, ένας προμηθευτής τέτοιων διατάξεων αποτελεί αναπόφευκτο συνεργάτη μιας επιχείρησης ηλεκτρισμού, σε αντίθεση με έναν προμηθευτή προηγούμενου σταδίου τα προϊόντα και οι υπηρεσίες του οποίου είναι ανταλλάξιμα.

(140) Οι γαλλικές αρχές παραθέτουν το παράδειγμα μιας επιχείρησης ηλεκτρισμού […] στην οποία ο όμιλος Areva διεύρυνε το πεδίο πωλήσεών του σε προϊόντα και υπηρεσίες της αρχικής φάσης, στο πλαίσιο πρόσκλησης υποβολής προσφορών για διατάξεις πυρηνικού καυσίμου. Πράγματι, [5-10] πελάτες στους 10 είναι σήμερα πελάτες τόσο της Areva NC όσο και της Areva NP.

(141) Εξάλλου, ο διαχωρισμός των δραστηριοτήτων της Nouvel Areva NP θα περιπλέξει τη βελτιστοποίηση της εφοδιαστικής: Η Nouvel Areva θα πρέπει στο μέλλον να συνεργάζεται με τους κατασκευαστές διατάξεων πυρηνικού καυσίμου της Nouvel Areva NP, όπως και με όλους τους άλλους αμερικανούς και ευρωπαίους κατασκευαστές και, ως εκ τούτου, θα έχει απώλειες ως προς τη βελτιστοποίηση της εφοδιαστικής, με αποτέλεσμα την αύξηση των εξόδων παράδοσης και τη μείωση της ικανότητάς της να τελειοποιήσει την παραγωγή της εμπλουτισμένου ουρανίου.

(142) Οι γαλλικές αρχές εξηγούν επίσης ότι κάθε προμηθευτής προϊόντων και υπηρεσιών της αρχικής φάσης του κύκλου που στηρίζεται από έναν προμηθευτή διατάξεων πυρηνικού καυσίμου και αντιδραστήρων διαθέτει αδιαμφισβήτητο ανταγωνιστικό πλεονέκτημα για τις προσφορές στην αρχική φάση του κύκλου. Πράγματι, ο αγοραστής ενός νέου σταθμού θα απαιτήσει γενικά από τον κατασκευαστή να του προμηθεύσει τον πρώτο πυρήνα του αντιδραστήρα καθώς και πιθανές επαναφορτίσεις. Η καθετοποίησή της με την Areva NP παρείχε στη δραστηριότητα της αρχικής φάσης του ομίλου Areva αυτόματη πρόσβαση σε αυτή τη ζήτηση. Ο όμιλος Areva μπορούσε εξάλλου να διαπραγματευτεί ευνοϊκότερους όρους για το ουράνιό του, εφόσον οι διαπραγματεύσεις αυτές διεξάγονται κατά κανόνα απευθείας, χωρίς ανοικτή διαδικασία. Τέλος, αυτός ο τύπος συμβάσεων επιτρέπει τη δημιουργία μιας εμπορικής σχέσης, ιδίως σε αγορές δύσκολης πρόσβασης, όπως η Κίνα.

(143) Αυτό το ανταγωνιστικό πλεονέκτημα αποτυπώνεται στις συμβάσεις που διαπραγματεύεται ο όμιλος Areva για τους αντιδραστήρες του OL3, του Taishan 1 και 2, […]. Ενδεικτικά, για το Taishan 1 και 2, […]. Δεν θα ήταν δυνατή η διαπραγμάτευση τέτοιων όρων χωρίς τα οφέλη της καθετοποίησης: συγκριτικά, ο όμιλος Areva μπόρεσε να συμβασιοποιήσει μόνο […].

(144) Έτσι, όλες οι μελλοντικές πωλήσεις αντιδραστήρων από τη Nouvel Areva NP θα συνιστούν ισάριθμες χαμένες ευκαιρίες για τη Nouvel Areva να πωλήσει υλικά της αρχικής φάσης του κύκλου με τους άριστους όρους. Σύμφωνα με τις γαλλικές αρχές, η Nouvel Areva NP θα είναι σε ευνοϊκή θέση να κερδίσει τα έργα […]. Η Nouvel Areva NP θα μπορούσε επίσης να διεκδικήσει τα έργα […]. Λόγω της μεγάλης διάρκειας των κύκλων της πυρηνικής ενέργειας, αυτές οι απώλειες συνεργειών θα προκύψουν στην πράξη μόνο μετά τη λήξη της περιόδου για την οποία ο όμιλος Areva έχει υποβάλει οικονομικές προβλέψεις.

(145) Οι εν λόγω απώλειες συνεργειών είναι ιδιαίτερα ορατές στην αρχή του κύκλου ζωής ενός αντιδραστήρα, αλλά συμβαίνουν και κατά την υπόλοιπη διάρκεια ζωής του. Ορισμένες επιχειρήσεις ηλεκτρισμού προτιμούν να κάνουν χρήση μιας ενιαίας προσφοράς, που περιλαμβάνει την αγορά ουρανίου, υπηρεσιών μετατροπής, εμπλουτισμού και διατάξεων καυσίμου, ιδίως για τους αντιδραστήρες που έχει αποφασιστεί το κλείσιμό τους (τέλος ζωής).

(146) Τέλος, η λήξη της ενοποίησης θα δυσχεράνει την ανάπτυξη ενός καθετοποιημένου κλάδου για την ανακύκλωση του επανεπεξεργασμένου ουρανίου, διότι ο κλάδος αυτός απαιτεί υψηλό βαθμό συντονισμού της υλικοτεχνικής υποδομής μεταξύ του προμηθευτή διατάξεων πυρηνικού καυσίμου (Nouvel Areva NP) και του προμηθευτή υπηρεσιών επανεπεξεργασίας (Nouvel Areva).

(147) Όλες αυτές οι απώλειες συνέργειας θα ζημιώσουν τη Nouvel Areva προς όφελος των ανταγωνιστών της. Με τη διατήρηση της κάθετης διάρθρωσής του, ο όμιλος Areva θα είναι σε εξαιρετικά ευνοϊκή θέση να αξιοποιήσει την αναμενόμενη ανάκαμψη της αγοράς, ιδίως λόγω του σύγχρονου εξοπλισμού που διαθέτει. Για παράδειγμα, ανοίγεται μια σημαντική αγορά στο τμήμα των προσφορών στις επιχειρήσεις ηλεκτρισμού για τη διαχείριση των αντιδραστήρων τους που βρίσκονται στο τέλος του κύκλου ζωής τους. Λόγω, ωστόσο, των προβλεπόμενων απωλειών συνέργειας, οι γαλλικές αρχές και ο όμιλος Areva επικεντρώνονται σε […].

(148) Αντιστρόφως, οι ανταγωνιστές της Nouvel Areva θα μπορέσουν να επωφεληθούν από τις ευκαιρίες που δημιουργούνται από την απόσχιση του ομίλου Areva, ιδίως όσον αφορά την προμήθεια καυσίμου στους νέους αντιδραστήρες. Η Nouvel Areva θα πρέπει να ανταγωνιστεί καθετοποιημένους ανταγωνιστές, όπως η Rosatom, ή ανταγωνιστές που πρόκειται να καθετοποιηθούν όπως η KHNP, η Toshiba/Westinghouse ή η CNNC.

4.4.2.2. Δραστηριότητες της τελικής φάσης του κύκλου

(149) Η εκποίηση της Nouvel Areva NP θα είναι […] για τις δραστηριότητες της Nouvel Areva στην ανακύκλωση και την επεξεργασία του αναλωμένου καυσίμου. Οι πωλήσεις καυσίμου MOX εξαρτώνται πράγματι από την ύπαρξη στην αγορά ενός συνόλου αντιδραστήρων ελαφρού ύδατος που μπορούν να λειτουργήσουν με διατάξεις καυσίμων MOX. Το μέγεθος αυτού του συνόλου εξαρτάται από τις προσπάθειες που θα καταβάλει η Nouvel Areva NP για να προτείνει και να αναπτύξει αυτή την τεχνολογία στο μέλλον.

(150) Η απόφαση μιας επιχείρησης ηλεκτρισμού να χρησιμοποιεί αντιδραστήρα MOX εξαρτάται από την ικανότητά της να εξασφαλίσει την απόδοση του αντιδραστήρα της και από τα σχετικά έξοδα. Αυτοί οι δύο παράγοντες εξαρτώνται με τη σειρά τους από την ποιότητα της συνεργασίας μεταξύ του σχεδιαστή του αντιδραστήρα, του σχεδιαστή των διατάξεων πυρηνικού καυσίμου και του προμηθευτή υλικού MOX. Μέχρι τώρα, η συνεργασία αυτή ήταν εφικτή λόγω της ικανότητας του ομίλου Areva να ρυθμίζει σε κεντρικό επίπεδο τα αποκλίνοντα συμφέροντα των επιχειρήσεών του.

(151) Έτσι, η Nouvel Areva NP […] να πολλαπλασιάσει τους αντιδραστήρες που χρησιμοποιούν καύσιμο MOX στο μέτρο που […]. Επί του παρόντος, η συμμετοχή στον ίδιο όμιλο επέτρεπε ενδοομιλικές συμφωνίες […] ακόμη και τον συγκερασμό διαφορετικών συμφερόντων των δύο δραστηριοτήτων. Αυτό δεν θα συμβαίνει στο μέλλον και προβλέπονται μακροπρόθεσμα σημαντικές απώλειες συνεργειών.

(152) Απώλειες συνεργειών θα γίνουν επίσης αισθητές στις δραστηριότητες παροπλισμού και εφοδιαστικής. Οι δραστηριότητες του παροπλισμού χαρακτηρίζονται από υψηλό βαθμό καθετοποίησης με τις δραστηριότητες σχεδιασμού των αντιδραστήρων και της παροχής υπηρεσιών στην εγκατάσταση. Οι δραστηριότητες εφοδιαστικής είναι επί του παρόντος πελάτες της Areva NP σε δύο επίπεδα: για τη μεταφορά των μολυσμένων εργαλείων συντήρησης και για τη μεταφορά των διατάξεων πυρηνικού καυσίμου. Αυτές οι ενδοομιλικές υπηρεσίες υπάρχει κίνδυνος είτε να παρέχονται εσωτερικά από τη Nouvel Areva NP, είτε να τεθούν σε ανταγωνισμό στο μέλλον.

(153) Οι αγορές των υπηρεσιών παροπλισμού και εφοδιαστικής είναι δύο αγορές δυναμικές στις οποίες ο όμιλος Areva […].

4.4.3. Η συνολική στρατηγική και βιομηχανική εταιρική σχέση μεταξύ της Nouvel Areva και της EDF δεν θα επέτρεπε την αποκατάσταση των συνεργειών που επί του παρόντος συνδέονται με την ενσωμάτωση της Areva NP στον όμιλο Areva

(154) Οι γαλλικές αρχές έχουν υποβάλει στην Επιτροπή το πρωτόκολλο συμφωνίας της 28ης Ιουλίου 2016 μεταξύ της EDF και του ομίλου Areva. Το παράρτημα 7 του εν λόγω πρωτοκόλλου αφορά τη δημιουργία μιας συνολικής στρατηγικής και βιομηχανικής εταιρικής σχέσης.

(155) Κατά τις γαλλικές αρχές, η εν λόγω εταιρική σχέση δεν μπορεί να αποκαταστήσει τις απολεσθείσες συνέργειες […].

(156) […] οι γαλλικές αρχές υπογραμμίζουν ότι η Nouvel Areva NP και η Nouvel Areva πρόκειται να ενταχθούν σε μια σχέση πελάτη/προμηθευτή. […].

(157) Κατά συνέπεια, καμία στρατηγική εταιρική σχέση δεν μπορεί να αναπαραγάγει την ισχύ των διαδικασιών διαιτησίας και των ενδοομιλικών συνεργειών του παρελθόντος.

(158) Εντούτοις, απαντώντας στις αιτιάσεις της Επιτροπής σε αυτό το θέμα, οι γαλλικές αρχές ανέλαβαν τη δέσμευση ότι, κατά την περίοδο αναδιάρθρωσης, η Nouvel Areva NP υπό τον έλεγχο της EDF και η Nouvel Areva δεν θα συνάψουν καμία στρατηγική εταιρική σχέση ή άλλη συμφωνία-πλαίσιο που προβλέπει εμπορική συνεργασία με σκοπό να αποκτήσει η Nouvel Areva πλεονέκτημα στις περιπτώσεις που η Nouvel Areva NP θα επιθυμούσε να προτείνει σε κάποιον πελάτη μια ολοκληρωμένη προσφορά μαζί με έναν προμηθευτή πυρηνικού υλικού, στις αγορές που προσδιορίζονται στις αιτιολογικές σκέψεις 344 και 347 —προμήθεια διατάξεων πυρηνικού καυσίμου και κατασκευή νέων αντιδραστήρων. Η δέσμευση αυτή δεν εμποδίζει τη Nouvel Areva και τη Nouvel Areva NP να διατυπώνουν κοινές προσφορές, υπό την προϋπόθεση ότι η Nouvel Areva έχει επιλεγεί με βάση εμπορικά και τεχνικά κριτήρια.

4.4.4. Οι γαλλικές αρχές δεσμεύονται να λάβει ο όμιλος Areva τα μέτρα συμπεριφοράς που αναφέρονται στο σημείο 84 των κατευθυντήριων γραμμών

(159) Επισημαίνοντας τη σημασία των εταιρικών σχέσεων στον τομέα της πυρηνικής ενέργειας, οι γαλλικές αρχές δεσμεύτηκαν ότι, κατά την περίοδο αναδιάρθρωσης, ο όμιλος Areva (Areva SA και Nouvel Areva) και οι επιχειρήσεις που είναι υπό τον έλεγχό του δεν θα αποκτήσουν, άμεσα ή έμμεσα, συμμετοχές σε καμία επιχείρηση που δεν ελέγχεται ήδη από αυτόν, εκτός από τα έργα που είναι απολύτως αναγκαία για την αποκατάσταση της βιωσιμότητας του ομίλου Areva. Η δέσμευση αυτή δεν εφαρμόζεται στις αποκτήσεις συμμετοχών από τη Nouvel Areva και τις επιχειρήσεις τις οποίες ελέγχει άμεσα ή έμμεσα, για σκοπούς οικονομικής διαχείρισης i) των κεφαλαίων παροπλισμού τα οποία οφείλει να διαχειρίζεται ο όμιλος Areva κατ' εφαρμογή μιας νομικής ή κανονιστικής υποχρέωσης· ii) των κεφαλαίων για συντάξεις του προσωπικού του ομίλου Areva· iii) των τοποθετήσεων ρευστών διαθεσίμων. Έχουν ακόμη δεσμευτεί να μην προβάλλει ο όμιλος Areva (Areva SA και Nouvel Areva) τη στήριξη από την οποία αποκομίζει ανταγωνιστικό πλεονέκτημα κατά την εμπορική αξιοποίηση των προϊόντων και υπηρεσιών του.

4.5. Σχόλια των γαλλικών αρχών επί των παρατηρήσεων των ενδιαφερόμενων τρίτων

4.5.1. Παρατηρήσεις της TVO και της Siemens

(160) Οι γαλλικές αρχές εκτιμούν ότι η Areva SA θα είναι σε θέση να χρηματοδοτήσει το σύνολο των προβλεπόμενων αναγκών της.

(161) Αφετέρου, είναι ανακριβές ότι ο όμιλος Areva, μέσω του προκριθέντος σχήματος αναδιάρθρωσης, υπονομεύει την ορθή αποπεράτωση του έργου OL3. Η επιτυχία αυτού του έργου έχει καθοριστική σημασία για το σύνολο των οντοτήτων που συμμετέχουν στην αναδιάρθρωση: για την Areva SA ασφαλώς, αλλά και για τη Nouvel Areva (για την προμήθεια του καυσίμου) και τη Nouvel Areva NP (για την απόδειξη της αξίας αυτού του πρώτου EPR). Η Areva SA θα διαθέτει, συνεπώς, όλους τους αναγκαίους επιχειρησιακούς πόρους, που δεν θα περικοπούν και δεν θα χορηγηθούν άμεσα ως εισφορά στη Nouvel Areva NP, για την αποπεράτωση αυτού του έργου, όλες δε οι σχετικές επιφυλάξεις της TVO πρέπει να αρθούν.

(162) Ειδικότερα, οι γαλλικές αρχές υπογραμμίζουν την ύπαρξη […] ειδικής συνεργασίας μεταξύ της Areva NP και της Nouvel Areva NP η οποία επιτρέπει στην Areva NP να προσφύγει στις υπηρεσίες της Nouvel Areva NP όταν αυτό κριθεί αναγκαίο […].

(163) Αφετέρου, οι γαλλικές αρχές υπολόγισαν σωστά τις ανάγκες της Areva SA, με συντηρητικό τρόπο.

(164) Αναφορικά με το κόστος αποπεράτωσης του έργου OL3, η εκτίμηση του ομίλου Areva είναι συγκρίσιμη, ακόμη και πιο συντηρητική από αυτήν της TVO, με εξαίρεση […], αλλά οι γαλλικές αρχές την απορρίπτουν […], διότι κατά την άποψή τους είναι τελείως αναξιόπιστη. Οι γαλλικές αρχές δεν σχολιάζουν την εκτίμηση της Siemens η οποία, σε τέτοιο συγκεντρωτικό επίπεδο, δεν επιδέχεται διεξοδική ανάλυση.

(165) Όσον αφορά την αποζημίωση λόγω ενδεχόμενης καταδίκης στο πλαίσιο της διαιτητικής διαδικασίας, […].

(166) Κατά τις γαλλικές αρχές, θα ήταν απολύτως ακατάλληλο και ασυμβίβαστο με τους στόχους και το πνεύμα των κανόνων περί ενισχύσεων αναδιάρθρωσης να αυξηθεί το ποσό της ενίσχυσης για να εξασφαλιστεί η καταβολή αποζημιώσεων σε τρίτους οι οποίες θα τους επιδικάζονταν σε περίπτωση δικαστικής αγωγής κατά του δικαιούχου της ενίσχυσης. Καταρχάς, αυτό το είδος απρόβλεπτου παράγοντα δεν εμπίπτει στον ορισμό των απρόβλεπτων παραγόντων που πρέπει να λαμβάνονται υπόψη κατά την κατάρτιση του δυσμενέστερου σεναρίου. Οι κατευθυντήριες γραμμές στην πραγματικότητα αναφέρονται μόνο σε μακροοικονομικούς και εμπορικούς παράγοντες. Δεύτερον, μια τέτοια αύξηση της ενίσχυσης θα ήταν αντίθετη με τις αρχές της αναλογικότητας και του περιορισμού του ποσού της ενίσχυσης στο ελάχιστο αναγκαίο. Τρίτον, τα επιχειρήματα της TVO και της Siemens καταλήγουν στην πραγματικότητα στο ότι το Δημόσιο εγγυάται τη φερεγγυότητα του δυνητικού οφειλέτη/συνοφειλέτη τους, στοιχείο το ποίο θα συνιστούσε χορήγηση κρατικής ενίσχυσης στη Siemens και την TVO. Η Επιτροπή έχει αναγνωρίσει ρητά ότι οι κρατικές εγγυήσεις σε σχέση με υποθετικές δικαστικές διαφορές συνιστούσαν κρατικές ενισχύσεις (21) και έχει ήδη αποκλείσει την αρχή της συμβατότητάς τους (22). Τέταρτον, τα επιχειρήματα της Siemens και της TVO δεν είναι συνεκτικά, καθώς δεν περιλαμβάνουν την πιθανότητα θετικής έκβασης για την Κοινοπραξία. Πέμπτον, σε περίπτωση αρνητικής έκβασης της διαιτησίας, […].

(167) Όσον αφορά […]. Οι γαλλικές αρχές έχουν υποβάλει διάφορα επιχειρήματα.

(168) Όσον αφορά […].

(169) Εξάλλου, τα προβλήματα διαφορισμού άνθρακα κανονιστικής προέλευσης πρόκειται να ρυθμιστούν στις υφιστάμενες μονάδες της EDF. Η ASN επέτρεψε την επαναλειτουργία του συνόλου των αντιδραστήρων των γαλλικών σταθμών υπό εκμετάλλευση που περιέχουν ατμολέβητες οι οποίοι κατασκευάστηκαν στο Creusot (για τους οποίους είχαν εντοπιστεί προβλήματα διαφορισμού άνθρακα), και των οκτώ από τους δώδεκα αντιδραστήρες με ατμολέβητα που κατασκευάστηκαν από την ιαπωνική εταίρο της Areva NP.

(170) Δεν έχουν διαπιστωθεί ανωμαλίες μέχρι σήμερα στο πρωτεύον κύκλωμα του Taishan. Σε κάθε περίπτωση, η σύμβαση ορίζει ανώτατο όριο συμβατικής ευθύνης του ομίλου Areva σε [0-1 δισεκατ.] ευρώ για το έργο Taishan.

(171) […], για κάθε αίτημα πρέπει να προσκομίζεται η απόδειξη πραγματικής ζημίας, δηλαδή ένα πραγματικό ελάττωμα ασφαλείας σε ένα στοιχείο που ενέχει υψηλό κίνδυνο βλάβης.

(172) Για όλα τα θέματα αμφισβήτησης της αστικής ευθύνης του ομίλου Areva, οι γαλλικές αρχές ανέφεραν στην Επιτροπή ότι […].

(173) Όσον αφορά το επιχείρημα της Siemens που υποστηρίζει ότι οι προβλεπόμενοι πόροι της Areva SA θα έπρεπε να της επιτρέψουν να καλύψει ένα ανώτατο θεωρητικό ποσό που θα καλύπτει όλους τους θεωρητικά πιθανούς κινδύνους, οι γαλλικές αρχές υπογραμμίζουν ότι τα παραδείγματα της πρακτικής της Επιτροπής στη λήψη αποφάσεων, στα οποία βασίζεται η επιχειρηματολογία της Siemens, αφορούν όλα ανοικτές διαδικασίες στο χρονικό πλαίσιο των ενισχύσεων αναδιάρθρωσης χρηματοπιστωτικών ιδρυμάτων στο πλαίσιο της οικονομικής και χρηματοπιστωτικής κρίσης. Η επιχειρηματολογία αυτή, που κατ' αναλογία προβάλλει και η Siemens, είναι, κατά την άποψη των γαλλικών αρχών, ατελέσφορη στην προκειμένη περίπτωση. Οι γαλλικές αρχές υποστηρίζουν επίσης ότι η πλέον δυσμενής εναλλακτική εκδοχή σύμφωνα με τις κατευθυντήριες γραμμές δεν μπορεί να καλύψει όλους τους θεωρητικούς κινδύνους, αλλά πρέπει να παραμείνει εντός της σφαίρας των πιθανών συμβάντων.

(174) Τέλος, απαντώντας στο επιχείρημα της Siemens ότι τυχόν ανεπαρκής κεφαλαιοποίηση της Areva SA θα ήταν αντίθετη με την αρχή του σωστού καταμερισμού των επιβαρύνσεων που ορίζεται στις κατευθυντήριες γραμμές, οι γαλλικές αρχές υπενθυμίζουν ότι η εφαρμογή αυτής της αρχής αφορά μόνο τους μετόχους και τους πιστωτές μειωμένης εξασφάλισης που δεν θα έπρεπε να προστατεύονται αδικαιολόγητα από τα αποτελέσματα της ενίσχυσης.

4.5.2. Παρατηρήσεις της Urenco

(175) Προκαταρκτικώς οι γαλλικές αρχές διευκρινίζουν ότι η Urenco έχει συμβάλλει σε μεγάλο βαθμό στην πλεονάζουσα ικανότητα που χαρακτηρίζει, μετά τη Fukushima, την αγορά του εμπλουτισμού του ουρανίου. Συνεπώς, το μερίδιο της Urenco στην παγκόσμια ικανότητα εμπλουτισμού διπλασιάστηκε από το 2007 έως το 2015, ενώ του ομίλου Areva μειώθηκε.

4.5.2.1. Σχετικά με τους ισχυρισμούς για στρεβλώσεις του ανταγωνισμού

(176) Οι γαλλικές αρχές αποδεικνύουν στη συνέχεια ότι η κρατική ενίσχυση δεν θα δημιουργήσει καμία στρέβλωση στον ανταγωνισμό αλλά, αντίθετα, θα συμβάλει στην ένταση του ανταγωνισμού μακροπρόθεσμα.

(177) Στις αγορές της υλικοτεχνικής υποδομής και του παροπλισμού, η ενίσχυση δεν θα δημιουργήσει καμία στρέβλωση του ανταγωνισμού λόγω της σχετικά μικρής παρουσίας του ομίλου Areva. Συμμετρικά, ο όμιλος Areva είναι ο μόνος φορέας παγκοσμίως που εκμεταλλεύεται εργοστάσιο επανεπεξεργασίας σε βιομηχανική κλίμακα και η διατήρησή του σε αυτή την αγορά δεν μπορεί, συνεπώς, να βλάψει έναν ανύπαρκτο ανταγωνισμό.

(178) Παρατηρούνται στις αγορές της εξόρυξης, της μετατροπής και του εμπλουτισμού μηχανισμοί αγοράς με πολύ υψηλό βαθμό συγκέντρωσης, και επιπλέον ο όμιλος Areva είναι ο μόνος μεγάλος ευρωπαϊκός όμιλος στις αγορές της εξόρυξης και της μετατροπής. Η εξαφάνιση του ομίλου Areva από αυτές τις αγορές θα είχε, συνεπώς, επιπτώσεις σε βάρος του ανταγωνισμού, ευνοώντας την ακόμη μεγαλύτερη συγκέντρωση.

(179) Επιπλέον, ο όμιλος Areva δεν θα ενισχυθεί με αθέμιτο τρόπο από την κρατική ενίσχυση στην αγορά του εμπλουτισμού με τα ιδιαίτερα χαρακτηριστικά. Καταρχάς, οι γαλλικές αρχές παρατηρούν ότι η ικανότητα του ομίλου Areva να υπογράφει συμβάσεις υπηρεσιών εμπλουτισμού δεν σχετίζεται με την πιστοληπτική του διαβάθμιση, αλλά μάλλον με άλλα χαρακτηριστικά, όπως η τιμή προμήθειας, η συμβατική ευελιξία, η ποιότητα της υλικοτεχνικής υποδομής, κ.ά. Δεύτερον, η θυγατρική εμπλουτισμού του ομίλου Areva (η εταιρεία εμπλουτισμού Tricastin, εφεξής «SET») είναι ήδη κερδοφόρος και αυτόνομη από χρηματοοικονομική άποψη, […].[…]. Η δραστηριότητα αυτή, η οποία δεν λαμβάνει ενίσχυση, θα συμβάλει περισσότερο στην αποκατάσταση της βιωσιμότητας του αναδιαρθρωμένου ομίλου Areva. Τρίτον, η Areva δεν δραστηριοποιείται στη διαπραγμάτευση SWUs τουλάχιστον επί 10 έτη, […].

4.5.2.2. Σχετικά με τα αντισταθμιστικά μέτρα

(180) Οι γαλλικές αρχές παραπέμπουν στην αύξηση που αναλύεται στις παρατηρήσεις τους της 12ης Σεπτεμβρίου 2016 για να υπενθυμίσουν ότι η εξάλειψη των συνεργειών που σχετίζονται με το καθετοποιημένο πρότυπο έπληττε όχι μόνο τις δραστηριότητες της έναρξης και της λήξης του κύκλου, αλλά επίσης γενικότερα το σύνολο των δραστηριοτήτων καθ' όλη τη διάρκεια του κύκλου ζωής του αντιδραστήρα. Η εκποίηση της Nouvel Areva NP θα ήταν, συνεπώς, επαρκές αντισταθμιστικό μέτρο. Για τους λόγους που έχουν ήδη εκτεθεί στις ίδιες παρατηρήσεις, η στρατηγική εταιρική σχέση με την EDF δεν θα αναδημιουργούσε αυτές τις συνέργειες και το γεγονός ότι το γαλλικό Δημόσιο είναι μέτοχος των δύο ομίλων δεν θα επέφερε καμία μεταβολή, καθώς οι όμιλοι αυτοί είναι ανεξάρτητες οικονομικές οντότητες με αυτονομία λήψης αποφάσεων.

(181) Ειδικότερα όσον αφορά τα διάφορα μέτρα που προτίθεται να λάβει η Urenco, οι γαλλικές αρχές υποστηρίζουν τα ακόλουθα: α) το αίτημα της Urenco σχετικά με τη δέσμευση της EDF να προβεί σε ανοικτές προσκλήσεις υποβολής προσφορών είναι αδικαιολόγητο τόσο από νομική άποψη όσο και στην πράξη. Καταρχάς, το γαλλικό κράτος δεν μπορεί να επιβάλει τίποτα στην EDF, η οποία είναι τρίτο μέρος στην παρούσα διαδικασία κρατικής ενίσχυσης. Στη συνέχεια, η EDF ως αυτόνομη οικονομική οντότητα δεν έχει κανένα κίνητρο να ευνοήσει τη Nouvel Areva. Τέλος, η δημιουργία προηγούμενου από την πράξη συγκέντρωσης των επιχειρήσεων Framatome/Siemens/Cogema είναι εκτός θέματος, διότι το εν λόγω μέτρο αφορούσε τις διατάξεις πυρηνικού καυσίμου για τις οποίες υπήρχαν σοβαροί φραγμοί (ιδίως κανονιστικού χαρακτήρα) εισόδου στην αγορά και διότι το κράτος δεν είναι από νομική άποψη σε θέση να αναλάβει την παραμικρή δέσμευση εξ ονόματος της EDF· β) η εφαρμογή ενός λογιστικού διαχωρισμού («ring-fencing») των δραστηριοτήτων εμπλουτισμού είναι περιττή, εφόσον η SET είναι ήδη αυτόνομη σε χρηματοοικονομικό επίπεδο. Επιπλέον, ένα τέτοιο μέτρο θα δημιουργούσε ανυπέρβλητες λειτουργικές δυσκολίες λόγω του βαθμού λειτουργικής αλληλεπικάλυψης αυτής της θυγατρικής με άλλες οντότητες του ομίλου Areva· γ) η απαγόρευση επέκτασης της παραγωγικής ικανότητας του εργοστασίου Georges Besse II φαίνεται αντικρουόμενη με τη δέσμευση που ανέλαβε ο όμιλος Areva, […]. Οι γαλλικές αρχές δεσμεύτηκαν συνεπώς να μην αυξήσει ο όμιλος Areva, κατά την περίοδο αναδιάρθρωσης, την ικανότητα του εργοστασίου Georges Besse II, με εξαίρεση την απόκτηση και την εγκατάσταση των φυγόκεντρων που προβλέπονται στις υφιστάμενες συμφωνίες […]· δ) η εκποίηση ή ο περιορισμός της δραστηριότητας παραγωγής MOX δεν ενδείκνυνται. Πρώτον, η δραστηριότητα αυτή θα αποδυναμωθεί από την εκποίηση της Nouvel Areva NP. Δεύτερον, επειδή τα καύσιμα MOX και UOX δεν είναι υποκατάστατα, η στρέβλωση του ανταγωνισμού είναι ελάχιστη για ανταγωνιστές όπως η Urenco η οποία προσφέρει μόνον UOX. Τρίτον, η παραγωγή του MOX είναι απολύτως αναγκαία για την επιβίωση του κλάδου της πυρηνικής επεξεργασίας. Τέταρτον, ο ισχυρισμός της Urenco ότι η παραγωγή MOX δεν είναι αποδοτική σε σχέση με το καύσιμο UOX δεν λαμβάνει υπόψη τους πολυάριθμους δευτερογενείς εξωτερικούς παράγοντες που συνδέονται με αυτήν την παραγωγή· ε) πρόσθετες εκποιήσεις, π.χ. στοιχείων υλικοτεχνικής υποδομής, είναι εις βάρος της αποκατάστασης της μακροπρόθεσμης βιωσιμότητας της Nouvel Areva και ακόμη λιγότερο δικαιολογημένες στον βαθμό που οι προκαλούμενες από την ενίσχυση στρεβλώσεις σε αυτές τις αγορές είναι ελάχιστες.

5. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ

5.1. Ύπαρξη ενίσχυσης

(182) Η Επιτροπή οφείλει να εξετάσει κατά πόσον τα μέτρα της παρούσας διαδικασίας είναι πιθανό να συνιστούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ.

(183) Σύμφωνα με το άρθρο 107 παράγραφος 1 της ΣΛΕΕ, «ενισχύσεις που χορηγούνται υπό οποιαδήποτε μορφή από τα κράτη μέλη με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ των κρατών μελών συναλλαγές».

(184) Βάσει αυτής της διάταξης, η Επιτροπή θεωρεί ότι ο χαρακτηρισμός ενός δημόσιου μέτρου ως κρατικής ενίσχυσης προϋποθέτει ότι πληρούνται σωρευτικά οι ακόλουθοι όροι, δηλαδή: i) το μέτρο πρέπει να χορηγείται από το κράτος ή με κρατικούς πόρους· ii) πρέπει να παρέχει οικονομικό πλεονέκτημα στον δικαιούχο του· iii) το πλεονέκτημα αυτό πρέπει να είναι επιλεκτικό· και iv) το επίμαχο μέτρο πρέπει να νοθεύει ή να απειλεί να νοθεύσει τον ανταγωνισμό και να μπορεί να επηρεάσει τις συναλλαγές μεταξύ των κρατών μελών.

5.1.1. Εγγραφή του γαλλικού Δημοσίου στις αυξήσεις κεφαλαίου της Areva SA και της Nouvel Areva

(185) Παρότι πρόκειται για δύο φαινομενικά διαφορετικές παρεμβάσεις, η Επιτροπή θεωρεί ότι η εγγραφή του κράτους στις αυξήσεις κεφαλαίου της Areva SA και της Nouvel Areva αντίστοιχα πρέπει να θεωρείται ως μία ενιαία ενίσχυση που χορηγήθηκε στον όμιλο Areva. Πράγματι, από την ανάλυση των δυσκολιών και του χρέους του ομίλου Areva προκύπτει ότι ο όμιλος έχει συνολικά κεφαλαιακές ανάγκες. Το γεγονός ότι αυτή η συνολική ανάγκη ανακεφαλαιοποίησης κατανέμεται στη συνέχεια μεταξύ της Areva SA και της Nouvel Areva αποτελεί στην πράξη έναν τρόπο εφαρμογής της ανακεφαλαιοποίησης του ομίλου Areva.

(186) Η εγγραφή αυτή καταλογίζεται στο κράτος και προέρχεται από κρατικούς πόρους. Πράγματι, το Δημόσιο θα εγγραφεί άμεσα σε αυτές τις δύο αυξήσεις κεφαλαίου με ίδιους πόρους του.

(187) Η εγγραφή αυτή παρέχει οικονομικό πλεονέκτημα στον όμιλο Areva. Αφετέρου, η επένδυση αυτή βελτιώνει την κατάσταση του ομίλου Areva στο μέτρο που του επιτρέπει να αντιμετωπίσει ένα σημαντικό μέρος αυτών των οφειλών. Αφετέρου, ο όμιλος Areva δεν θα μπορούσε να αντλήσει αυτά τα κεφάλαια σε κανονικές συνθήκες αγοράς, εφόσον κανένας ιδιώτης επενδυτής δεν θα εγγραφόταν υπό αυτές τις συνθήκες σε καμία αύξηση κεφαλαίου του ομίλου Areva, δεδομένης της κακής οικονομικής του κατάστασης. Εξάλλου, οι δύο τρίτοι επενδυτές, MHI και JNFL, δεν θα συμμετάσχουν στο κεφάλαιο του ομίλου Areva κατά τον ίδιο τρόπο όπως το γαλλικό κράτος, εφόσον η επένδυσή τους θα αφορά μόνον τη μία από τις δύο οντότητες του αναδιαρθρωμένου ομίλου Areva (Nouvel Areva), για ένα μειοψηφικό ποσοστό […].

(188) Συνεπώς, το πλεονέκτημα που χορηγείται στον όμιλο Areva είναι επιλεκτικό. Πράγματι, η εγγραφή του κράτους σε αυτές τις αυξήσεις κεφαλαίου είναι μέτρο ad hoc, που ωφελεί αποκλειστικά τον όμιλο Areva για τις ανάγκες αναδιάρθρωσής του.

(189) Τέλος, το πλεονέκτημα που παραχωρήθηκε στον όμιλο Areva μέσω της εγγραφής του κράτους στις δύο αυξήσεις κεφαλαίου μπορεί να επηρεάσει τις συναλλαγές μεταξύ των κρατών μελών. Στις διάφορες αγορές στις οποίες δραστηριοποιείται ο όμιλος Areva πραγματοποιούνται σημαντικές εμπορικές συναλλαγές μεταξύ αυτών των κρατών. Ως προς αυτό, η Επιτροπή είχε ήδη την ευκαιρία να διαπιστώσει ότι οι αγορές πυρηνικής ενέργειας έχουν τουλάχιστον ευρωπαϊκή διάσταση (23). Επιπλέον, το πλεονέκτημα που παρέχεται στον όμιλο Areva χορηγεί σε αυτόν πρόσθετους χρηματοδοτικούς πόρους που του επιτρέπουν να παραμένει ενεργός στην αγορά. Κατά συνέπεια, το μέτρο μπορεί να νοθεύσει τον ανταγωνισμό.

(190) Με βάση τα ανωτέρω, η Επιτροπή καταλήγει στο συμπέρασμα ότι η εγγραφή του γαλλικού Δημοσίου στις αυξήσεις κεφαλαίου της Areva SA και της Nouvel Areva συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ, υπέρ του ομίλου Areva, συνολικού ποσού 4,5 δισεκατ. ευρώ.

5.1.2. Εκποιήσεις που πραγματοποιήθηκαν στο πλαίσιο του σχεδίου αναδιάρθρωσης

(191) Στην απόφαση για την κίνηση της διαδικασίας, η Επιτροπή διαπίστωσε ότι οι διάφορες εκποιήσεις που προγραμματίζονταν από τον όμιλο Areva θα μπορούσαν να συνιστούν ενισχύσεις διότι δεν θα πραγματοποιούνταν σε τιμή της αγοράς. Στην περίπτωση αυτή θα επρόκειτο είτε για ενίσχυση στον αγοραστή, εάν η τιμή πώλησης κρινόταν καταχρηστικά χαμηλή, είτε ενίσχυση στον πωλητή (όμιλο Areva), εάν η τιμή πώλησης κρινόταν καταχρηστικά υψηλή —η ενίσχυση στον πωλητή έχει σημασία μόνο σε περίπτωση μεταβίβασης σε άλλη δημόσια οντότητα, υπό την προϋπόθεση ότι πληρούνται τα κριτήρια καταλογισμού και κρατικών πόρων. Η Επιτροπή υπενθυμίζει ότι βάσει του σημείου 63 των κατευθυντήριων γραμμών, οι εκποιήσεις που ενέχουν στοιχείο ενίσχυσης στον πωλητή (όμιλος Areva) δεν μπορεί να λαμβάνονται υπόψη στον υπολογισμό της ίδιας συμμετοχής.

(192) Όσον αφορά τις εκποιήσεις σε τρίτους που δεν είναι δημόσιοι φορείς (Canberra, Elta, Adwen), η Επιτροπή αναγνωρίζει ότι το σενάριο ενίσχυσης του ομίλου Areva σε αυτούς τους αγοραστές, μέσω μιας αδικαιολόγητα χαμηλής τιμής, είναι απίθανο, εφόσον ο όμιλος Areva έχει κάθε συμφέρον να μεγιστοποιήσει τα έσοδα από αυτές τις εκποιήσεις. Επιπλέον, οι εκποιήσεις αυτές πραγματοποιήθηκαν με διαδικασίες ανταγωνισμού που μπορούσαν να μεγιστοποιήσουν το τίμημα που θα μπορούσε να αποκομίσει ο όμιλος Areva.

(193) Αντιθέτως, όσον αφορά την εκποίηση της Nouvel Areva NP και την εκποίηση της Areva TA, δεν μπορούσε να αποκλειστεί a priori ότι η EDF ή η δημόσια Κοινοπραξία —αγοραστής της Areva TA θα προσέφεραν ένα αδικαιολόγητα υψηλό τίμημα με σκοπό να ευνοήσουν τον όμιλο Areva. Εντούτοις, η Επιτροπή μπορεί να αποφανθεί, με βάση την επιχειρηματολογία που παρατίθεται κατωτέρω στα μέρη 5.1.2.1 και 5.1.2.2, ότι οι εκποιήσεις αυτές πραγματοποιούνται σε τιμή της αγοράς, γεγονός που αποκλείει την ύπαρξη οικονομικού πλεονεκτήματος κατά την έννοια του άρθρου 107 παράγραφος 1 της ΣΛΕΕ.

5.1.2.1. Εκποίηση μιας πλειοψηφικής συμμετοχής στη Nouvel Areva NP

(194) Η πώληση στην EDF πλειοψηφικής συμμετοχής στη Nouvel Areva NP δεν πραγματοποιήθηκε με ανοικτή, διαφανή και χωρίς όρους διαδικασία υποβολής προσφορών. Παρ' όλα αυτά, μια απευθείας πώληση ελέγχουσας συμμετοχής αποτελεί συνήθη πρακτική της αγοράς. Όσον αφορά τη Nouvel Areva NP, πρέπει επίσης να ληφθεί υπόψη ο τομέας δραστηριότητάς της και οι δεσμοί της με την εκμετάλλευση πυρηνικών σταθμών, στον οποίο δεν αποτελεί συνήθη πρακτική της αγοράς η πώληση πλειοψηφικών συμμετοχών με διαδικασία πρόσκλησης υποβολής προσφορών. Επιπλέον, πριν να συμφωνήσουν στην πώληση της συμμετοχής, τα συμβαλλόμενα μέρη έκαναν χρήση υπηρεσιών ανεξάρτητης πραγματογνωμοσύνης για να καθορίσουν, το καθένα από την πλευρά του, το τίμημα της πώλησης. Αν και, σε τελική ανάλυση, μια πραγματική τιμή πώλησης είναι το αποτέλεσμα διαπραγμάτευσης μεταξύ συναινούντος πωλητή και αγοραστή, η προσφυγή σε τέτοιες πραγματογνωμοσύνες για τη διαπραγμάτευση πριν από την έγκριση της τιμής συνιστά, και σε αυτήν την περίπτωση, τρέχουσα πρακτική της αγοράς, την οποία θα εφάρμοζε ένας συνετός επενδυτής (24).

(195) Όσον αφορά το περιεχόμενο της πραγματογνωμοσύνης, μετά από αποτίμηση της αξίας της συμμετοχής βάσει μεθόδου πολλαπλών κριτηρίων, η τράπεζα BNP Paribas, οικονομικός σύμβουλος της EDF, εξέδωσε στις 24 Ιουλίου 2015 την ακόλουθη γνώμη: «Βάσει των πληροφοριών και των χαρακτηριστικών της πράξης που αναφέρονται ανωτέρω, φαίνεται ότι, επί του παρόντος, το τίμημα των 2,7 δισεκατ. ευρώ για το 100 % του κεφαλαίου της Areva NP, που προτάθηκε από την EDF στο πλαίσιο της πράξης είναι, κατά την άποψή μας, εύλογο, με αυστηρά οικονομικά κριτήρια, για την EDF». Η EDF προσέφυγε στη συνέχεια στις υπηρεσίες της τράπεζας Société Générale για το στάδιο του ελέγχου δέουσας επιμέλειας. Οι γαλλικές αρχές υπέβαλαν στην Επιτροπή αναλυτική έκθεση των αποτελεσμάτων αυτού του εκ των προτέρων ελέγχου, του Ιανουαρίου 2016, στην οποία η Société Générale ενέκρινε την αποτίμηση της αξίας του 100 % των ιδίων κεφαλαίων, που αποτέλεσε αντικείμενο νέας διαπραγμάτευσης μεταξύ των μερών, σε 2,5 δισεκατ. ευρώ.

(196) Η αποτίμηση που πραγματοποίησε η Société Générale είναι αναλυτικότατη (127 σελίδες αναλύσεων) και βασίζεται στη μέθοδο DCF, κοινά αποδεκτή σε χρηματοοικονομικά θέματα.

(197) Καταρχάς, η Société Générale επανεξέτασε με την EDF τα επιχειρηματικά σχέδια που κατάρτισε ο όμιλος Areva για τον κάθε ένα από τους πέντε τομείς δραστηριότητας που εντάσσεται στο πεδίο δράσης της Nouvel Areva NP: εγκατεστημένη βάση, διατάξεις πυρηνικού καυσίμου, κατασκευή, μεγάλα έργα και άλλα (υποστηρικτικές υπηρεσίες, απρόβλεπτα κ.λπ.). Αυτά τα επιχειρηματικά σχέδια εφαρμόζονται μέχρι το 2023. Οι αναπροσαρμογές αφορούν πάρα πολλές παραδοχές που σχετίζονται με μεγάλο αριθμό έργων της Nouvel Areva NP. […] (25).

(198) Με βάση αυτά τα επιχειρηματικά σχέδια, η επιχειρηματική αξία κάθε κλάδου δραστηριότητας υπολογίζεται χάρη σε μια μέθοδο DCF. Η Société Générale εφαρμόζει γι' αυτό ένα μέσο σταθμισμένο κόστος κεφαλαίου (εφεξής «ΜΣΚΚ») διαφορετικό για κάθε κλάδο δραστηριότητας, σε συνάρτηση με τον κίνδυνο της κάθε μίας από αυτές τις δραστηριότητες. Αυτό το ΜΣΚΚ υπολογίζεται με βάση ένα σχετικά τολμηρό μοντέλο αποτίμησης των χρηματοοικονομικών στοιχείων ενεργητικού («MEDAF»): για κάθε κλάδο δραστηριότητας, υπολογίζεται με τον τρόπο αυτό ένα ΜΣΚΚ από τη χώρα στην οποία δραστηριοποιείται η επιχείρηση και, στη συνέχεια, ένα σταθμισμένο ΜΣΚΚ υπολογίζεται με βάση αυτά τα διάφορα γεωγραφικά ΜΣΚΚ. Τα επιτόκια μηδενικού